text:
Ubugingo Bwuzuye Umwuka (Igice cya mbere)
Umwuka Wera n'umurimo we
Intangiriro
Intumwa Pawulo atwibutsa ko ubwami bw'Imana atari ubw'amagambo, ahubwo ni ubw'imbaraga (1 Abakorinto 4:20), kandi ko ubwami bw'Imana atari ukurya no kunywa, ahubwo ari ubwo gukiranuka n'amahoro no kwishimira mu (cyangwa "kubwo" yerekana uburyo) Mwuka Wera (Abaroma 14:17). Inkuru yo mu Butumwa Bwiza izana imbaraga z'Imana mu bugingo bwa buri mwizera binyuze mu Mwami Yesu n'umurimo We n'umurimo wo gushoboza w'Umwuka Wera.
Abaroma 6:16 "Ntimuzi yuko uwo mwihaye kuba imbata zo kumwumvira, muri imbata z'uwo mwumvira uwo, imbata z'ibyaha bizana urupfu, cyangwa izo kumvira Imana kuzana gukiranuka ?"
1 Abakorinto 1:18-24 "Ijambo ry'umusaraba ku barimbuka ni ubupfu; ariko kuri twebwe abakizwa, ni imbaraga z'Imana; …24 Ariko ku bahamagawe b'Abayuda n'Abagiriki ni Kristo; ni we mbaraga z'Imana kandi n'ubwenge bwayo:"
1 Abakotinto 2:4-5 “N'ibyo navugaga nkabwiriza ntibyari amagambo y'ubwenge yo kwemeza abantu, ahubwo byari ibigaragazaUmwuka w’imbaraga; 5 kugira ngo kwizera kwanyu kudahagararira ku bwenge bw’abantu, mu mbaraga z’Imana.”
Abakristo benshi cyane, icyakora, ntibagira imbaraga zishoboza z’Imana. Kuri aba bizera icyabo ni ugukora uko bashoboye kose ngo bagere ku gipimo runaka. Ubarebeye inyuma, bamwe bagaragara nk’ababasha gukurikiza amategeko kurusha abandi, ariko batibeshyeye, bahorana ikintu kibabwira ko hari ibitagenda neza.
Mu gushaka kwisobanura kwacu, dushobora gushaka intekerezo nka : "Nta n'umwe utunganye, twese tugira intege-nke," cyangwa "Nkora uko nshoboye kose kandi niringiye ko Imana ibyumva." Ni iby'ukuri, nta n'umwe utunganye, kandi Imana irabyumva. Reka tuvuge ko dukora uko dushoboye kose, ariko ibi ntibihindura ko tutagendeye mu kwizera Imana no mu mbaraga zayo muri Kristo. Tubura ubugingo buhagijwe Kristo yatanze ubwo yavugaga ati, "nazanywe no kugira ngo zibone ubugingo, ndetse ngo zibone bwinshi" (Yohana 10:10b).
Mbese gukora uko dushoboye ni byo Imana ishaka? Oya! Ishaka ko twizera Umukunzi wayo, Umwami Yesu, n'Umwuka Imana yohereje ngo ature muri twe kandi ngo adushoboze kugira imbaraga za Kristo n'ububasha bwo gukora uko dushoboye kose, si mu mbaraga zacu, ahubwo mu mbaraga Imana itanga.
Abakolosayi 1:29 "Icyo ni cyo gituma nkora cyane, ndwanana umwete, nk'uko imbaraga ze ziri, zinkoreramo cyane."
Kubera intege-nke z'umuntu, nta n'umwe ubasha kugira ubugingo bwa gikristo buhwanye no gukurikiza amategeko yo mu Isezerano Rya Kera (reba Abaroma 3:9-20; Abagalatiya 3:10-14). Iyaba twashoboraga kugira ubugingo bwa gikristo tudashobojwe n'Imana, kuki mukeka ko Imana yadusezeranya Umwuka Wera wo gutura mu itorero (Yohana 7:37-39; 14:17)? Iyaba twashoboraga kugira ubugingo bwa gikristo no gukorera Umwami tudashobojwe n'imbaraga z'Imana ku bwo kwizera, ni kuki Umwami Yesu yita Umwuka Wera "Umufasha" cyangwa kurushaho "Umushoboza" (Yohana 14:16, 26), maze akerekana ko nta cyo abigishwa bashobora batari mu Mwuka (Yohana 16:7-15), kandi akababuza gutangira umurimo mbere y'uko Umwuka aza (Ibyakozwe 1:4-8)? Ariko kuri njye bisa n'aho dukunda iteka kugerageza gukora dutyo. Kenshi dukunda gukora ibi cyangwa biriya mu mbaraga zacu kuko dukunda kwiringira imbaraga zacu.
Kubera ko Umwuka ari Umushoboza wacu, dukeneye inyigisho zo kwuzura Umwuka Wera (kimwe n'ukuri k'umwanya dufite muri Kristo) kuko ari ngombwa ko tugirana ubusabane n'Imana kandi tukayumvira. Umwizera ntashobora gukora neza mu bugingo bwa gikristo abaye adasobanukiwe iyi nyigisho.
Bivugwa kenshi ko Ubukristo atari inzira y'ubugingo, ahubwo ni ubugingo tugomba kugira. Ni Kristo ugaragarira mu bugingo bw'umwizera ku bwo kwizera nk'uko intumwa Pawulo yabivuze mu Bagalatia 2:20,
"Nabambanywe na Kristo, ariko ndiho; nyamara si jye uriho, ahubwo ni Kristo uriho muri jye. Ibyo nkora byose nkiriho mu mubiri, mbikoreshwa no kwizera Umwana w'Imana wankunze, akanyitangira."
Abafilipi 2:21 "Kuko bose basigaye bashaka ibyabo, badashaka ibya Yesu Kristo."
Icyakora, ni Imana Umwuka ushyira imico ya Kristo mu bugingo bw’Umwizera. Ibi bifite uruhande rwiza n’urubi.
(1) Uruhande rwiza: Pawulo yari afite ikintu cyiza mu mutima mu Baroma 8:4 igihe yandikaga ati: “kugira ngo gukiranuka kw’amategeko gusohozwe muri twe, abadakurikiza ibya kamere y’umubiri, ahubwo bakurikiza iby’Umwuka.” Gukiranuka kwiza ni ukuvuga imbuto y’Umwuka cyangwa imico ya Yesu Kristo, ishyirwa mu mwizera uyobowe n’Umwuka.
Abagalatiya 5:22-23 “Ariko rero imbuto z’Umwuka ni urukundo, n’ibyishimo n’amahoro, no kwihangana,no kugira neza, n'ingeso nziza, no gukiranuka, 23 no kugwa neza, no kwirinda: ibimeze bityo nta mategeko abihana."
(2) Uruhande rubi: Mu Baroma 8:13, Pawulo yongeyeho ati, "kuko niba mukurikiza ibya kamere y'umubiri, muzapfa; ariko nimwicisha Umwuka ingeso za kamere, muzarama." Ibi bitwigisha ko, ku ruhande rubi, ingeso (ibyaha) za kamere zivanwamo, bidatewe n'imbaraga z'ubushake - n'ubwo gushaka kwacu kuba kurimo - ahubwo no gushobozwa n'Umwuka Wera. Reba Abagalatiya 5:16 "Ariko ndavuga nti : Muyoborwe n'Umwuka, kuko ari bwo mutazakora ibyo kamere irarikira." Kudushyiramo imico ya Kristo mu ruhande rubi (kwivanamo ingeso za kamere) n'uruhande rwiza (kwambara imico y'Imana) ni umurimo w'Umwuka Wera.
Impamvu yo gusobanukirwa neza ibyo kwuzura cyangwa kuyoborwa n'Umwuka igaragazwa n'ibice nka Abagalatiya 4:19 aho Pawulo yasenze ati, "Bana banjye, abo nongera kuramukwa kugeza aho Kristo azaremerwa muri mwe." Ibiri mu ijambo ry'Ikigiriki "kuremerwa" (morphoo) ni ugutanga ibyo imico y'imbere igaragaza inyuma. "Ukuremwa bisobanura ishusho nyayo aho kuba uko inyuma hateye. Ikivugwa ni imico nyakuri ya Kristo." 39 Pawulo arasengera ko Kristo yagaragarira inyuma mu mwizera, ariko biturutse imbere ku bw'imbaraga z'Umwuka. Intego si ukwishushanya. Reba ko inshinga ikorerwa k'uvuga. Ibi bivuga ko uvuga ari we ukorerwa igikorwa aho kuba ari we ukora igikorwa.
Kristo aremewe mu bugingo bw'umuntu, si ibyo umukristo yikorera cyangwa ngo kibe ikintu Kristo akora ubwe. Kristo ntiyiyerekana ubwe mu bugingo bw'umukristo. Umurimo wahawe Umwuka Wera kandi ibi bivugwa mu bice byinshi nka Yohana 16:15 aho Umwami avuga iby'Umwuka, "Ibyo Data afite byose ni ibyanjye. Ni cyo gitumye mvuga nti, Umwuka azenda ku byanjye abibamenyeshe" (NIV). Gereranya n'ibice bikurikira:
Abefeso 1:16-19 "Mbashimira Imana urudaca, nkabasabira uko nsenze, 17 kugira ngo Imana y'Umwami wacu Yesu Kristo, ari Yo Data wa twese w'Icyubahiro, ibahe Umwuka w'ubwenge no guhishurirwa, bitume muyimenya; 18 ngo amaso y'imitima yanyu abone uko ahweza, mumenye ibyo mwiringizwa n'Iyabahamagaye; mumenye n'ubutunzi bw'ubwiza bw'ibyo azaraga abera; 19 mumenye n'ubwinshi bw'imbaraga butagira akagero, izo iha twebwe abizeye, nk'uko imbaraga z'ububasha bwayo bukomeye ziri,"
Abagalatiya 5:16-25 "Ndavuga nti: muyoborwe n'Umwuka, kuko ari bwo mutazakora ibyo kamere irarikira; 17 kuko kamere irarikira ibyo Umwuka yanga, kandi Umwuka yifuza ibyo kamere yanga: kuko ibyo bihabanye, ni cyo gituma ibyo mushaka gukora atari byo mukora. 18 Ariko niba muyoborwa n'Umwuka, ntimuba mugitwarwa n'amategeko. 19 Dore imirmo ya kamere iragaragara ni iyi: gusambana, no gukora ibiteye isoni, n'iby'isoni nke, 20 no gusenga ibishushanyo, no kuroga, no kwangana, no gutongana, n'ishyari, n'umujinya, n'amahane, no kwitandukanya, no kwirema ibice, 21 no kugomanwa, no gusinda, n'ibiganiro bibi, n'ibindi bisa bityo. Ndababwira hakiri kare, nk'uko nababwiye kera, yuko abakora ibisa bityo batazaragwa ubwami bw'Imana. 22 Ariko rero imbuto z'Umwuka ni urukundo, n'ibyishimo, n'amahoro, no kwihangana,no kugira neza, n'ingeso nziza, no gukiranuka, 23 no kugwa neza, no kwirinda: ibimeze bityo nta mategeko abihana. 24 Aba Kristo Yesu babambanye kamere n'iruba n'irari ryabyo. Niba tubeshwaho n'Umwuka, tujye tuyoborwa n'Umwuka."
Ahari bishobora kugereranywa gutya niba tudafata icyo kigereranyo birenze. Umwizera ni nk'imodoka iyo ari nshya kandi nziza, cyangwa ishaje kandi atari nziza. Izi modoka zombi ziba zifite ibya ngombwa byose byo gutuma zigenda - taransimisiyo, moteri, karibirateri, amarangi, imipira, n'ibindi. Ariko haramutse habuzemo kimwe gusa, lisansi, imodoka ntishobora kugenda. Ibya ngombwa byose birahari ariko nta kamaro iyo nta lisansi ngo itwikwe. Umwuka ni izo mbaraga zaka ku mwizera, We, aho atandukaniye na lisansi mu modoka, ni uko ahora muri twe kuko aza gutura iteka mu mwizera (Abefeso 4:30).
Mu Baroma 6, Pawulo yerekana imbaraga zitangaje zacu (umwanya wacu muri Kristo) ziduha urufatiro rw'ubugingo bushya. Mu Baroma 7 atwigisha ukuri kw'uburyo bubiri ku byerekeye gutabarwa n'iby'Umwuka. Ukwa mbere, amategeko y'uburyo twakwitwara mu gihe yerekana icyaha cyacu. Ntashobora kutugira abakiranutsi cyangwa abakijijwe imbaraga z'icyaha. Ukwa kabiri, intumwa itwigisha umwanya mushya wacu mu guhinduka mu by'Umwuka. Hamwe n'umwanya mushya, dukeneye umurimo wo gushobozwa w'Umwuka Wera nk'uko bivugwa mu Baroma 8 mu gukoresha imbaraga zacu nshya muri Kristo.
Dukeneye gusobanukirwa ko umwizera wese atuwemo n'Umwuka kandi ko afite imbaraga z'ubugingo bwinshi bw'Umukiza yadusezeranije muri Yohana 10:10b. Ikibazo cyacu si ugushira lisansi mu itanki, ahubwo ni ugukoresha (kugendera mu kwisunga Imana) imbaraga ziba ziri aho. Icyo buri mwizera akeneye ni ugusobanukirwa no gukurikira ibyo Bibiliya itubwira mu Befeso 5:18, "mwuzure" (muyoborwe) n' (uburyo) "Umwuka;"n'Abagalatiya 5:16, "muyoborwe n'Umwuka." Hanyuma muri iyi nyigisho, ibishyigikira iki gitekerezo cyo mu Befeso 5:18 tuzabitanga.
Kwiga kugendera mu Mwuka, icyakora, ntibyoroshye. Ubwa mbere, Ibyanditswe Byera ntibitanga ubusobanuro bwo kwuzura Umwuka, kandi ntitubyiga mu gupfa gusoma Isezerano Rishya. Ubwa kabiri, hari uburyo bwinshi bw'amakosa buri mu bakristo ubu. Bamwe bigisha iby'Umwuka bizanwa n'imirimo (y'amategeko) cyangwa imbaraga z'ubushake. Iby'amategeko (iby'Umwuka bizanwa no gukurikiza amategeko) byari ingorane z'i Galatiya. Abandi bigisha ibyo kwuzura Umwuka bafata Umwuka nk'ikintu tubonaho gake mu gihe kimwe. Abandi na none muri iyi minsi babona kwuzura Umwuka nk'umuco uhwanye no gukura mu Mwuka. Bashobora no kuvuga ku kuyoborwa n'Umwuka, ariko iyo uroye neza ibyo bavuga ku by'imigendere yo mu Mwuka, mbona bisa n'aho bagarukira ku buryo bwo kwivugurura aho umuntu yiga gusimbuza ubugingo bushaje ubugingo bushya bufatira icyitegererezo ku Byanditswe Byera. Hari ukuri muri ibi, ariko si ukuri kose. Habuze ibyo kwishingikiriza umwanya ku wundi ku Mwuka hamwe no gukura.
Abenshi bananirwa gusobanukirwa itandukaniro riri hagati yo gutura muri, gusigwa amavuta, gushyirwaho ikimenyetso no kubatizwa, no kwuzuzwa Umwuka. Twumva akenshi abantu basengera gusigwa amavuta kwihariye. Hari indirimbo ziririmbwa zigira ziti:”Ngwino, Mwuka Wera, Inuma yo mu ijuru,” cyangwa ngo,”Nyuzura nonaha” bitarimo inyigisho zuzuye z'iby'Imana (teolojia) ku byerekeye Umwuka Wera. Igice cya kabiri cy'indirimbo, Nyuzura nonaha kiravuga kiti, “Ntiwanyuzura, Mwuka w'ubuntu, Nubwo ntabasha kukubwira uko biri, ariko ndagukeneye cyane, Ngwino, O ngwino unyuzure nonaha.” Ni ukuri, umwanditsi w'iyi ndirimbo ya kera yavugaga iby'umurimo w'Umwuka no kuyobora kwe ariko amagambo ntakoreshejwe neza kandi arayobya kuko adatandukanya gutura kw'Umwuka no kwuzura (kuyobora) kw'Umwuka. Ni bimwe n'ibiri mu ikorasi Mwuka w'Imana Ihoraho, Za none kuri njye. Umwuka nk'uko bizasobanurwa mu magambo arambuye hanyuma, si ikintu kiza kutwuzura, ahubwo ni umuntu uza gutura muri twe, iyo twizeye Kristo. Kimwe mu bigaragaza agakiza ni Umwuka Wera. Abaroma 8:9 hasomwa ngo, "...Ariko umuntu utagira Umwuka wa Kristo, ntaba ari uwe."
Intego z'iyi nyigisho ni :
(1) Gusobanura no gusesengura uwo Umwuka Wera ari We n'icyo akora icyo ari cyo.
(2) Gusobanukirwa ibihe turimo n'uko byerekeye Umwuka Wera.
(3) Gusobanura no gusesengura amagambo akoreshwa ku Mwuka Wera nko gusiga amavuta, gutura muri twe, no kutwuzura n'ibindi.
(4) Kwerekana duhereye ku Byanditswe uko umuntu yuzura Umwuka, ni ukuvuga, uko umuntu ayoborwa n'Umwuka Wera ngo abashe kugira imico nk'iya Kristo. Umwami Yesu Kristo ntiyakwiyerekana ubwe mu bugingo bw'umwizera bidakorewe mu murimo w'Umwuka. Iyo umurimo w'Umwuka utumviswe, umurimo wo gushyira Kristo muri twe urabangamirwa cyangwa se ukazimwa pe.
Mbere y'uko dutangira kuvuga iby'ubugingo bwuzuye Umwuka, icyo bivuga, n'uko twabugira, hari umurimo w'urufatiro ugomba kubanza gushyirwaho, biti ihi se twagwa mu makosa ku byerekeye imirimo y'Umwuka.
Ubumuntu bw’Umwuka Wera
(Uwo Umwuka ari we)
Ubumana bw'Umwuka Wera
Umuntu dusobanukirwa buke mu bagize Ubutatu ni Umwuka Wera. Nyamara ubusobanuro bukwiriye bw'ukuri ku bumuntu bwe ni ingenzi.
Guhakana ubumuntu bw'Umwuka ni "uguhakana ukubaho kwe, ukubaho kw'ubutatu n'inyigisho z'Ibyanditswe kuri ibyo. Icyakora, ubumuntu bwagiye buhakanwa uko imyaka yagiye ikurikirana, ubwa mbere n'abitwa Abamonarikiyani ( monarchians), aba Ariani (Arians), n’Abasosian (Socinians) mu bihe by'Ivugururwa ry'Itorero (Reforme)."40 Muri ibi bihe, ubumuntu bwe bwahakanywe n'agace kamwe k'Abapentekoti n'Abahamya ba Yehova.
Ijambo Umwuka Wera riboneka inshuro 89 mu Isezerano Rishya, kandi uyu mubare ntabwo urimo inshuro bamuvuga yitwa Umwuka gusa. Ibi hamwe n'uko yasezeranijwe mu Isezerano Rya Kera kandi akaba ari nk'impano yihariye y'Imana mu Isezerano Rishya, byagombye kwerekana ukuntu ari ingenzi gusobanukirwa icyo Ibyanditswe bivuga ku Mwuka.
Afite ibiranga ubumuntu Bwe41
(1) Ubwenge. Iyi mirongo yerekana ko Umwuka Wera afite ubwenge, ko atekereza, ashakashaka, kandi yigisha. Iyo dushyize ibi hamwe n'ibindi biranga Umwuka bivugwa muri Bibiliya, tubona ko atari nka orudinateri yahawe gahunda no kwibuka, cyangwa se nk'icyapa kiranga kiri ku ruhande rw'umuhanda. Umwuka Wera afite ubwenge kandi akora ibintu nk'umuntu.
1 Abakorinto 2:10-13 "Ariko Imana yabiduhishurishije Umwuka wayo: kuko Umwuka arondora byose, ndetse n'amayoberane y'Imana. 11 Mbese ni nde mu bantu wamenya ibyo undi atekereza, keretse umwuka wa wundi umurimo? N'iby'Imana ni ko biri; nta wabimenya kertse Umwuka wyo. 12 Ariko twebweho ntitwahawe ku mwuka w'iyi si, ahubwo twahawe uwo Mwuka uva ku Mana, kugira ngo tumenye ibyo Imana yaduherye ubuntu, 13 ari byo tuvuga; ariko ntitubivugisha amagambo akomoka mu bwenge bw'abantu, ahubwo tubivugisha akomoka ku Mwuka, dusobanuza iby'Umwuka iby'Umwuka bindi."
Abaroma 8:27 "Kandi Irondora imitima izi ibyo Umwuka atekereza, kuko Umwuka asabira abera, nk'uko Imana ishaka."
(2) Amarangamutima. Ntidushobora kurakaza cyangwa kubabaza ikintu kidutera gukora ibintu. Dushobora byonyine kurakaza umuntu ushobora gukunda no kwiyumvisha. Kubera ko Umwuka afite imico yera, arakazwa n'icyaha cyacu. Reba by'umwihariko amagambo yo muri Yakobo 4:5 ; "Mbese mutekereza ko Ibyanditswe bivugira ubusa ngo: Umwuka uba muri twe urararikira ukagira n'ishyari?" "Ikidutera gukora ibintu" cyangwa "ikintu" ntikirarikira cyangwa ngo kigire ishyari.
Abefeso 4:30 "Kandi ntimugateze agahinda Umwuka Wera w'Imana wabashyiriweho kuba ikimenyetso, kugeza ku munsi wo gucungurwa."
Abaheburayo 10:29 "Nkanswe ukandagiye Umwana w'Imana, agakerensa amaraso y'isezerano yamwejesheje, agahemura Umwuka utanga ubuntu! Ntimugira ngo azaba akwiriye igihano gikabije cyane kuruta bya bindi?"
Yakobo 4:5 "Mbese mutekereza yuko Ibyanditswe bivugira ubusa ngo: Umwuka uba muri mwe urararikira, ukagira n'ishyari?"
(3) Ubushake. Ku byerekeye ubushake bw'Umwuka Wera, Ryrie yaranditse ati:
“Gutanga impano z'Umwuka bivugwa ko biterwa n'ubushake bw'Umwuka (1 Abakorinto 12:11), kandi ashobora kuyobora ibikorwa by'abagaragu b'Imana. Ibi bisobanurwa neza mu buryo Umwuka yayoboye Pawulo i Musia n'i Tiroa. Yabujije Pawulo kubwiriza muri Asia n'i Bitunia, ...”42
Dushobora gusobanura "uko ashatse" yo mu1 Abakorinto 12:11 nka "nk'uko agambirira cyangwa ategeka." Ibi ntibishoboka ku kintu-buntu.
1 Abakorinto 12:11 "Ariko ibyo byose uwo Mwuka umwe ni we ubikorera muri bo, agabira umuntu wese uko ashaka."
Ibyakozwe 16:6-11 "Bukeye banyura mu gihugu cy'i Furugia n'i Galatia, babuzwa n'Umwuka Wera kuvuga Ijambo ry'Imana mu Asia. 7 Bageze ahabangikanye n'i Musia, bagerageza kujya i Bitunia, ariko Umwuka wa Yesu ntiyabakundira: 8 nuko banyura i Musia bagera i Tiroa. 9 Nijoro Pawulo ararota, abona umugabo w'Umunyamakedonia, ahagaze amwinginga ati: Ambuka uze i Makedonia, udutabare. 10 Amaze kurota izo nzozi, uwo mwanya dushaka kujya i Makedonia, kuko tumenye yuko Imana iduhamagariye kubabwira Ubutumwa Bwiza. 11 Nuko dutsukira i Tiroa, turaromboreza tujya i Samotirake; bukeye bw'aho tugera i Neapoli."
Akora ibikorwa by'ubumuntu
(1) Arigisha
Yohana 14:26 "Ariko Umufasha, ni we Mwuka Wera, uwo Data azatuma mu izina ryanjye, ni we uzabigisha byose, abibutse ibyo nababwiye byose."
Yohana 16:13-15 "Uwo Mwuka w'ukuri naza, azabayobora mu kuri kose: kuko atazavuga ku bwe, ahubwo ibyo azumva, ni byo azavuga: kandi azababwira ibyenda kubaho. 14 Uwo azanyubahiriza: kuko azenda ku byanjye, akabibabwira. 15 Ibyo Data afite byose ni ibyanjye: ni cyo gitumye mvuga nti, Azenda ku byanjye, abibabwire."
(2) Arahamya
Yohana 15:26 "Umufasha naza, uwo nzaboherereza, ava kuri Data, ni we Mwuka w'ukuri ukomoka kuri Data, azampamya:"
(3) Arayobora
Abaroma 8:14 "Abayoborwa n'Umwuka w'Imana bose ni bo bana b'Imana:"
(4) Akora ibitangaza
Ibyakozwe 8:39 "Bavuye mu mazi, Umwuka w'Imana ajyana Filipo, inkone ntiyasubira kumubona; nuko ikomeza kugenda inezerewe."
(5) Aremeza
Yohana 16:7-8 "Ariko ndababwira ukuri yuko ikizagira icyo kibamarira, ari uko ngenda: kuko nintagenda, Umufasha atazaza aho muri: ariko ningenda, nzamuboherereza. 8 Ubwo azaza, azatsinda ab'isi, abemeze iby'icyaha n'ibyo gukiranuka n'iby'amateka;"
(6) Arifata
Itangiriro 6:3 "Uwiteka aravuga ati: Umwuka wanjye ntazahora aruhanya n'abantu iteka ryose, kuko ari abantu b'umubiri: nuko rero iminsi yabo izaba imyaka ijana na makumyabiri."
2 Abatesalonike 2:6-7 "Kandi none muzi yuko ikimubuza ari ukugira ngo azahishurwe mu gihe cye; 7 kuko amayoberane y'ubugome n'ubu atangiyegukora: ariko ntazahishurwa keretse uyabuza ubu akuweho."
(7) Arategeka
Ibyakozwe 8:29 “Umwuka abwira Filipo ati:Sanga ririya gare, ujyane na ryo.”
(8) Adusabira mu masengesho
Abaroma 8:26 "Uko ni ko Umwuka adufasha mu ntege-nke zacu, kuko tutazi uko dukwiriye gusenga; ariko Umwuka ubwe ni We udusabira, aniha iminiho itavugwa:"
Dushobora kwigira mu bitabo cyangwa mu byo duhura na byo mu bugingo, ariko ntibikora neza nk'abigisha bafite ubushake n'umugambi. Imihama ishobora kutubuza gukora, ariko mu 2 Abatesalonike 2:6-7 (niba ibi byerekeye Umwuka n'uruhare rwe mu itorero kandi benshi barabyizera) utubuza avugwa nka "We" - umuntu (reba hepfo aha ku byerekeye uko ateye).
2 Abatesalonike 2:6-7 "Kandi none muzi yuko ikimubuza ari ukugira ngo azahishurwe mu gihe cye; 7 kuko amayoberane y'ubugome n'ubu atangiye gukora: ariko ntazahishurwa keretse uyabuza ubu akuweho."
Ibyo guhamya bivugwa nk'umurimo w'umuntu. Ibi bikorwa byose by'Umwuka bivugwa mu Byanditswe, cyane cyane iyo bifatiwe hamwe, nk'ibikorwa by'umuntu uza mu byacu nk'abantu bafitanye ubumwe. Urugero, Umwuka Wera aradusabira kandi agakora ibitangaza - ibintu umuntu wenyine ashobora gukora.
Hari Ibyo akorerwa nk'umuntu
Ryrie yaranditse ati: "Ibikorwa bimwe bikorerwa Umwuka Wera byagombye kubura agaciro iyo aba atari afite ubumuntu." 43
(1) Ashobora kwubahwa
Ibyakozwe 16:6-7 "Bukeye hanyuma mu gihugu cy'i Furugia n'i Galatia, babuzwa n'Umwuka Wera kuvuga ijambo ry'Imana mw'Asia. 7 Bageze ahabangikanye n'i Musia, bagerageza kujya i Bitunia, ariko Umwuka wa Yesu ntiyabakundira:"
(2) Ashobora kubeshywa
Ibyakozwe 5:3 "Petero aramusubiza ati: Anania, ni iki gitumye Satani yuzura umutima wawe kubeshya Umwuka Wera, ukisigariza igice cy'ibiguzi by'isambu?"
(3) Ashobora kurwanywa
Ibyakozwe 7:51 "Yemwe abatagonda ijosi, mwa batakebwe mu mitima no mu matwi, iteka murwanya Umwuka Wera! Uko ba sekuruza wanyu bakoraga, niko namwe mukora."
(4) Ashobora gutukwa
Matayo 12:31 "Ni cyo gitumye mbabwira yuko abantu bazababarirwa icyaha cyose n'igitutsi; ariko gutuka Umwuka Wera ni icyaha kitazababarirwa."
(5) Ashobora guterwa agahinda
Abefeso 4:30 "Kandi ntimuteze agahinda Umwuka Wera w'Imana wabashyiriweho kuba ikimenyetso, kugeza ku munsi wo gucungurwa."
(6) Ashobora guhemurwa
Abaheburayo 10:29 "Nkanswe ukandagiye Umwana w'Imana, agakerensa amaraso y'isezerano yamwejesheje, agahemura Umwuka utanga ubuntu! Ntimugira ngo azaba akwiriye igihano gikabije cyane kuruta bya bindi?"
Avugwa uko ateye
Ijambo ry'Ikigiriki ni pneuma risobanura ngo "umwuka, umuyaga." "Umuyaga" muri Yohana 3:8 ni pneuma. Duhereye kuri iri jambo ritagira igitsina, dukuraho andi magambo y'Icyongereza nka "pneumonia" cyangwa "pneumatic." Pneuma ni ijambo ritagira igitsina kandi dukurikije ikibonezamvugo cy'Ikigiriki rikeneye insimburazina itagira igitsina. Icyakora, kubera ko Umwuka Wera ari umuntu, abanditsi b'Isezerano Rishya rimwe na rimwe bakoresheje insimburazina y'igitsina gabo aho kuba itagira igitsina ku ijambo ritagira igitsina pneuma. Insimbura z'igitsina gabo zikoreshwa ku Mwuka muri Yohana 15:26; 16:7,8, 13 na 14.
Amashami y'ubumuntu bw'Umwuka
Umwuka Wera avugwa ku bantu nk'umuntu wihariye aho kuba ikidutera gukora ibintu. Ibi bikurikira ni ibyitegererezo:
(1) Avugwa ku ntumwa nk'umuntu wihariye watekerezaga ibyiza akabishyira ku ntumwa zari zihuje umutima n'Umwuka.
Ibyakozwe 15:28 "Umwuka Wera hamwe natwe twashimye kutabikoreza undi mutwaro wose keretse ibi bikwiriye:"
(2) Avugwa ku Mwami Yesu nk'umuntu wihariye.
Yohana 16:14 "Uwo azanyubahiriza: kuko azenda ku byanjye, akabibabwira."
(3) Avugwa ku bandi bantu b'Ubutatu nko kwerekana ubumuntu bwe. Kuri ibi, Ryrie yaranditse ati:
Mu bice aho ibi biboneka byaba bidasanzwe kureba Umwuka nk'ikintu mu gihe twumva Umwana na Se nk'abantu. Amagambo akoreshwa mu ibatizwa ni mu "Izina rya Data, n'iry'Umwana, n'iry'Umwuka Wera" (Matayo 28:19). Kuvugira hamwe Umwuka na Data n'Umwana ntibyerekana ubumuntu bwe gusa, ahubwo no gukoresha ijambo "izina" mu buke na byo byerekana ko ari umuntu nk'uko n'abandi bari. Umugisha w'intumwa ujyana ku musozo umwe: “Ubumuntu bw'Umwami wacu Yesu Kristo, n’urukundo rw’Imana, no kubana n’Umwuka Wera, bibane na mwe mwese. Amina” (2 Abakorinto 13:14) .44
(4) Atandukanywa n’imbaraga ze ubwe nk’umuntu. Ryrie yaranditse ati:
Byongeye Umwuka Wera avugwa ku mbaraga ze ubwe ariko agatandandukanywa na zo, ku buryo nta wabasha kuvuga ngo Umwuka ni imbaraga gusa. “Yesu asubira i Galilaya afite imbaraga z’Umwuka” (Luka 4:14). Umurongo nk’uyu ufasha umuntu gusobanukirwa ko Umwuka ari umuntu ufite imbaraga, kandi ko Umwuka atari imbaraga cyangwa ikintu gusa. Izindi ngero z'iri tandukaniro hagati y'Umwuka nk'umuntu n'imbaraga z'uwo muntu ziri muri Luka 1:35; Ibyakozwe 10:38; Abaroma 15:13; 1 Abakorinto 2:4. Uko interuro z'ibi bice zikozwe, yaba nta mumaro kandi yisubiramo mu buryo budasobanutse iyaba Umwuka Wera yafatwaga nk'imbaraga gusa cyangwa ikidutera gukora ibintu, ntabe umuntu wihariye ufite imbaraga ubwe. 45
Ubumana bw'Umwuka Wera
Ibihamya ubumana bw'Umwuka Wera
Kuba Umwuka Wera ari umuntu ntibihamya ko ari Imana, ariko kuba ari Imana bihamya ko ari umuntu. Niba ari Imana, agomba no kuba umuntu nk'uko Imana iri. Icyakora, kutemera ubumana bwe bijyana no kutemera ubumuntu bwe. Erickson yaranditse ati:
Ubumana bw'Umwuka Wera ntibugaragazwa neza nk'ubwa Data wa twese n'Umwana. Bigomba kuvugwa neza ko ubumana bwa Data wa twese buvugwa mu Byanditswe, ubw'Umwana burahamwa kandi bugashyigikirwa, mu gihe ubw'Umwuka Wera buvugwa bahereye ku magambo adafutuye aboneka mu Byanditswe. Hari, icyakora, iby'ibanze byinshi umuntu yashingiraho avuga ko Umwuka Wera ari Imana mu buryo bumwe n'ikigero kimwe na Data n'Umwana.46
Ahamwa n'inyito ze
Inyito "Umwuka Wera" ubwayo ni igihamya ko ari Imana mu byerekeye ukwera kw'Imana kuboneka muri Bibiliya. Ubumana bwe, icyakora, buvugwa na none mu bice binyuranye bivuga ku Mwuka bishobora guhinduranywa n'ibice bivuga Imana, ndetse binavuga kuri We nk'Imana. Ibyitegererezo bibiri by'ingenzi byerekana ibi:
Icyitegererezo cya mbere ni Ananiya na Safira mu Byakozwe 5:1-4. Ku byerekeye ibi, Erickson yaranditse ati:
Mu kuzanira intumwa igice cy'inyungu bacyerekanye nk'aho ari yo nyungu babonye yose. Petero yavuze amagambo ateye ubwoba yo gucira urubanza buri wese muri bo, kandi bombi bahise bakubitwa barapfa. Mu guhana Ananiya, Petero yaramubajije ati, "Anania, ni iki gitumye Satani yuzuza umutima wawe kubeshya Umwuka Wera ukisigariza igice cy'ibiguzi by'isambu?" (umurongo wa 3). Mu murongo ukurikira arahamya ati, "Si abantu ubeshye, ahubwo Imana ni Yo ubeshye." Bisa n'aho mu mutima wa Petero "kubeshya Umwuka Wera" no "kubeshya Imana" byashoboraga gusimburanwa. Byashoboraga, mu by'ukuri, kuvugwa ko abantu babiri batandukanye ari bo bavugwa, ku buryo Petero yarimo avuga ati, "Wabeshye Umwuka Wera w'Imana." Amagambo yo mu murongo wa kane icyakora, yari agenewe kwerekana neza ko ikinyoma kitabwiwe abantu, umuntu muto ku Mana, ahubwo Imana ubwayo. Bityo tujyanwa ku musozo ko amagambo ya kabiri ari ubusobanuro bw'aya mbere, yibanda ku by'uko Umwuka Ananiya yabeshye ari Imana.47
Icyitegererezo cya kabiri kiboneka mu 1 Abakorinto 3:16-17 aho na none inyito "Umwuka Wera" n'"Imana" bikoreshwa mu buryo byasimburana mu byo intumwa yavugaga ku mubiri wa Kristo n'abizera nk'abantu ku giti cyabo.
1 Abakorinto 3:16-17 "Ntimuzi yuko muri urusengero rw'Imana, kandi ko Umwuka w'Imana aba muri mwe? 17 Umuntu utsemba urusengero rw'Imana, Imana izamutsemba; kuko urusengero rw'Imana ari urwera, kandi urwo rusengero ni mwe."
Ni iby'agaciro na none kubona ijambo ry'Ikigiriki rikoreshwa ku rusengero ari naos ryakoreshwaga mu kuvuga ahera cyane h'urusengero, aho isanduku y'isezerano yabaga n'aho Imana yaturaga mu Isezerano Rya Kera. Muri iki gihe, umubiri w'umwizera ni naos - aho Imana itura mu Mwuka.
Abefeso 2:21-22 "Muri we inzu yose iteranijwe neza, irakura, ngo ibe urusengero rwera mu Mwami Yesu. 22 Muri we namwe murubakanwa, kugira ngo mube inzu yo kubabwamo n'Imana mu Mwuka."
Ibi uko bigaragara ni byo byari mu mutima w'intumwa igihe yakoreshaga naos.
Ahamywa n'ibimuranga
(1) Azi byose
1 Abakorinto 2:10-11 "Ariko Imana yabiduhishurishije Umwuka wayo: kuko Umwuka arondora byose, ndetse n'amayoberane y'Imana. 11 Mbese ni nde mu bantu wamenya ibyo undi atekereza, keretse umwuka wa wa wundi umurimo? N'iby'Imana niko bibi; nta wabimenya keretse Umwuka wayo."
1 Abakorinto 2:10-11 hafatanya ubumuntu bw'Umwuka nk'uzi kandi agatekereza, n'ubumenya-byose bwe. Umwuka ntiyashobora kumenya ibitekerezo byo Imana izi byose. Ibi byerekana ko Umwuka asobanukiwe neza uburebure bw'ikijyepfo bw'ibitekerezo n'umugambi w'ubuntu bw'Imana. Ni nde utari Imana wabasha gusobanukirwa ibitekerezo by'Imana?
(2) Ashobora byose. Ku byerekeye ibi biranga Umwuka Wera, Erickson yaranditse ati:
Muri Luka 1:35 amagambo "Umwuka Wera" n'"imbaraga z'Isumba-byose" arasa cyangwa avuga kimwe. Ibi birumvikana ku byerekeye ugusama k'Umwari, bigaragara nk'igitangaza cyo mu rwego ruhanitse. Pawulo yemeye ko gukorwa kw'umurimo we kwuzuzwaga ku bw' "imbaraga z'ibimenyetso n'ibitangaza, ku bw'imbaraga z'Umwuka Wera" (Abaroma 15:19). Byongeye, Yesu yitiriraga Umwuka Wera ubushobozi bwo guhindura imitima y'abantu: Ni Umwuka wemeza (Yohana 16:8-11) no guhindura mushya (Yohana 3:5-8) muri twe. Byagombye kwibukwa ko Yesu hari aho yavuze ku byerekeye ibyo guhindura imitima y'abantu: "Ibyo ntibishobokera abantu, ariko ku Mana byose birashoboka" (Matayo 19:26; reba imirongo ya 16-25). Mu gihe ibice bidahamya neza ko Umwuka ashobora byose, byerekana neza ko afite imbaraga zigirwa n'Imana yonyine. 8
(3) Aba hose
Zaburi 139:7-10 "Ndahungira Umwuka wawe he? Nahungira mu maso hawe he? 8 Nazamuka nkajya mu ijuru, uriyo: Nasasa uburiri bwanjye ikuzimu, dore, uriyo. 9 Nakwenda amababa y'umuseke, ngatura ku mpera y'inyanja; 10 aho naho ukuboko kwawe kwahanshorerera, ukuboko kwawe kw'i buryo kwahamfatira."
(4) Ahoraho
Abaheburayo 9:14 "Nkanswe amaraso ya Kristo, witambiye Imana atagira inenge, ku bw'Umwuka w'iteka; ntazarushaho guhumanura imitima yanyu, akayezaho imirimo ipfuye, kugira ngo mubone uko mukorera Imana ihoraho?
Matayo 4:1 "Maze Yesu ajyanwa n'Umwuka mu butayu kugeragezwa n'Umwanzi."
Uguhoraho kw'Umwuka Wera kuvugwa mu Baheburayo 9:14 havuga ngo Kristo yaritanze "ku bw'Umwuka Uhoraho." Bamwe bavuze ko ibi byerekeye umwuka w'umuntu wa Kristo, ariko ni ngombwa kwumva ibi nk'ibyerekeye Umwuka Wera kuko, duhereye ku by'ubumuntu bwe, Yesu Kristo yabayeho ubugingo bwe bwo ku isi ayoborwa n'Umwuka Wera (reba Matayo 12:18-28).
Ahamywa n'imirimo ye
(1) Kurema
Itangiriro 1:2 "Isi yari itagira ishusho, yariho ubusa busa, umwijima wari hejuru y'imuhengeri: maze Umwuka w'Imana yagendagendaga hejuru y'amazi."
Zaburi 104:30 "Wohereza umwuka wawe, bikaremwa; ubutaka ubusubizaho ubugingo bushya."
Erickson yaranditse ati:
Yari akomeje kugira uruhare mu kurema, mu ntangiriro z’uko kurema, mu kukugumishaho no kukuyobora. Mu Itangiriro 1:2 dusoma ko Umwuka w'Imana yagendagendaga hejuru y'amazi. Yobu 26:13 yavuze ko ijuru riterwa kurabagirana n'Umwuka. Umunyezaburi aravuga ati, "Wohereza Umwuka wawe, bikaremwa; ubutaka ubusubiza ubugingo bushya" (Zaburi 104:30). 48
(2) Guhumeka Ibyanditswe
2 Timoteyo 3:16 "Ibyanditswe Byera byose byahumetswe n'Imana, kandi bigira umumaro wo kwigisha umuntu, no kumwemeza ibyaha bye, no kumutunganya, no kumuhanira gukiranuka:"
2 Petero 1:21 "Kuko ari nta buhanuzi bwazanywe n'ubushake bw'umuntu, ahubwo abantu b'Imana bavugaga ibyavaga ku Mana, bashorewe n'Umwuka Wera."
Muri 2 Timoteyo 3:16 tubwirwa ko Ibyanditswe byose byahumetswe n'Imana kandi bigira umumaro. Uyu murongo werekana ukuntu n'agaciro byo guhumekwa kwa Bibiliya. Muri 2 Petero 1:21 duhabwa impamvu yo guhumekwa: abantu bashorerwaga n'Umwuka Wera, batwarwaga nk'uko umuyaga uhuha mu mpende z’ubwato. Aha na none inyito Imana n'Umwuka Wera zisa n'aho zikoreshwa zishobora gusimburana ku Mwuka.
(3) Ahindura abantu bashya, amurikira abantu, kandi yeza abantu
Turebye kamere n'imimerere y’umuntu, ibi ni ibintu bitangaje kandi Imana yonyine ishobora gukora nk'uko bivugwa n'Umwami muri Matayo 19:26.
Yohana 3:5-8 "Yesu aramusubiza ati: Ni ukuri, ni ukuri, ndakubwira yuko umuntu utabyawe n'amazi n'Umwuka atabasha kwinjira mu bwami bw'Imana. 6 Ikibyarwa n'umubiri nacyo ni umubiri; n'ikibyarwa n'Umwuka na cyo ni umwuka. 7 Witangazwa n'uko nkubwiye yuko bibakwiriye kubyarwa ubwa kabiri. 8 Umuyaga uhuha aho ushaka, ukumva guhuha kwawo, ariko ntumenya aho uva cyangwa ujya. Ni ko uwabyawe n'Umwuka wese amera."
Tito 3:5 "Iradukiza, itabitewe n'imirimo yo gukiranuka twakoze, ahubwo ku bw'imbabazi zayo, idukirisha kuhagirwa, ni ko kubyarwa ubwa kabiri, ikadukirisha no guhindurwa bashya n'Umwuka Wera;"
Abaroma 8:11 "Ariko niba Umwuka w'Iyazuye Yesu aba muri mwe, Iyazuye Kristo Yesu izazura n'imibiri yanyu ipfa kubw'Umwuka wayo uba muri mwe."
Abefeso 3:16-19 "Ngo abahe, nk'uko ubutunzi bw'ubwiza bwe buri, gukomezwa cyane mu mitima yanyu ku bw'Umwuka we; 17 kandi ngo Kristo ahore mu mitima yanyu ku bwo kwizera, kugira ngo, ubwo mumaze gushorera imizi mu rukundo, mukaba mushikamye, 18 muhabwe imbaraga zo kumenyera hamwe n'abera bose ubugari, n'uburebure bw'umurambararo, n'uburebure bw'igihagararo, n'uburebure bw'ikijyepfo bwarwo ubwo ari bwo, 19 mumenye n'urukundo rwa Kristo ruruta uko rumenywa; ngo mwuzuzwe kugeza ku kwuzura kw'Imana."
Ahamywa n'abo angana na bo
Ku byerekeye ibi, Ryrie yaranditse ati:
Imwe muri gihamya y'ubumana bw'Umwuka ni ukwitiranwa kw'Umwuka na Yehova wo mu Isezerano Rya Kera. Ibi bigaragara mu bice aho Isezerano Rya Kera rivuga ko Yehova yavuze ikintu noneho Isezerano Rishya rikabisubiramo rivuga ko uwavuze icyo kintu ari Umwuka. Ibyo bisa no kuvuga neza ko Umwuka, nka Yehova, ari Imana yuzuye (Yesaya 6:1-13 n'Ibyakozwe 28:23; Yeremiya 31:31-34 n'Abaheburayo 10:15-17).49
Hamwe n'iyi mirongo, dusanga undi murongo wa gihamya mu Isezerano Rishya aho Umwuka Wera agereranywa mu buryo bungana na Data wa twese n'Umwana.
(1) Inshingano ikomeye
Matayo 28:19 "Nuko mugende muhindure abantu bo mu mahanga yose abigishwa, mubabatize mu izina rya Data wa twese n'Umwana n'Umwuka Wera:"
Ibitangaje, ijambo "izina" ryerekeye abo bantu bose uko ari batatu, Data, Umwana, n'Umwuka Wera, riri mu buke. Hari Imana imwe ariko mu buryo butandukanye kandi bungana.
(2) Imigisha ya Pawulo
2 Abakorinto 13:14 "Ubuntu bw'Umwami wacu Yesu Kristo, n'urukundo rw'Imana, no kubana n'Umwuka Wera, bibane namwe mwese."
(3) Ibivugwa ku byerekeye impano z'Umwuka
1 Abakorinto 12:4-6 "Icyakora, hariho impano z'uburyo bwinshi, ariko Umwuka ni umwe. 5 Kandi hariho uburyo bwinshi bwo kugabura iby'Imana, ariko Umwami ni umwe. 6 Hariho uburyo bwinshi bwo gukora, ariko Imana ikorera byose muri bose ni imwe;"
Uko Pawulo avuga iby'impano z'Umwuka mu 1 Abakorinto 12, ni ko ashyiramo mu buryo bungana abantu batatu bagize ubutatu: "Icyakora, hariho impano z'uburyo bwinshi, ariko Umwuka ni umwe. Kandi hariho uburyo bwinshi bwo kugabura iby'Imana, ariko Umwami ni umwe. Hariho n'uburyo bwo gukora, ariko Imana ikorera byose muri bose ni imwe."
(4) Indamutso ya Petero: 1 Petero 1:2
1 Petero 1:2 "Mwatoranijwe nk'uko Imana Data wa twese yabamenye kera, mubiheshejwe no kwezwa n'Umwuka, kugira ngo mwumvire Imana, muminjagirwe amaraso ya Yesu Kristo. Ubuntu n'amahoro bigwire muri mwe."
Mu ndamutso yo mu rwandiko rwe rwa mbere, Petero ahuriza abatatu bo mu butatu hamwe, yerekana uruhare rwa buri muntu mu by'agakiza.
Mu magambo asobanutse, ibi bice byose bivuga ko Umwuka Wera atari umuntu gusa, ahubwo ni Imana, uwa gatatu mu butatu. None ubwo tugize icyo gitekerezo cy'uwo Umwuka ari We, dukeneye kureba icyo Umwuka akorera abizera kandi mu bizera kuko ari impano idasanzwe y'Imana n'isoko yo kugira ubugingo bwa gikristo.
Kuza n'ibihe by'Umwuka
Gusobanukirwa ko iki gihe ari kimwe kandi ko ari igihe cy'Umwuka ni ingenzi kugira ngo tubashe gusobanura neza inyigisho yo mu Isezerano Rishya ku Mwuka n'umurimo We w'ubu. Ibihe by'itorero bigereranywa n'ibihe by'Umwuka kubera umurimo usobanutse wo muri iki gihe.
Uku kuri gukeneye kuvugwa neza kuko Umwuka Wera ari impano yihariye y'Imana n'uburyo bw'imbaraga zo kugira ubugingo bwa Kristo mu bwacu. Mu kuri, nta cyerekana ubugingo bwa gikristo, kwiga Bibiliya, gusenga, gutanga ubuhamya, gukura, n'ibindi, bidaturuka ku murimo ushoboza w'Umwuka Wera w'Imana. Nubwo Imana iduha impano z'Umwuka n'ububasha bushya bw'ubugingo mu murimo w'Umwuka wo kuduhindura bashya, ni Umwuka Wera ushoboza ubugingo bwacu kuramya no gukorera Imana.
Isezerano ry'Umwuka nk'impano yihariye y'Imana
Imana ishobora umunsi umwe gukora igikorwa cyihariye ku bw'Umwuka Wera mu bantu bayo. Hari amasezerano atangaje menshi mu Isezerano Rya Kera n'Irishya mbere y'ibyo Imana yagombaga gukorera abantu bayo mu Mwuka.
Ezekieli 36:24-27 "Nuko nzabavana mu mahanga, mbakoranirize hamwe mbakuye mu bihugu byose, maze nzabageza mu gihugu cyanyu bwite. 25 Nzabanyanyagizaho amazi meza, maze muzatungana, mbakureho imyanda yanyu yose, n'ibigirwamana byanyu byose. 26 Nzabaha n'umutima mushya, mbashyiremo umwuka mushya; nzabakuramo umutima ukomeye nk'ibuye, mbashyiremo umutima woroshye. 27 Kandi nzabashyiramo Umwuka wanjye, ntume mugendera mu mateka yanjye, mugakomeza n'amategeko yanjye, mukayasohoza."
Ezekieli 37:14 "Kandi nzabashyiramo Umwuka wanjye, mubone kubaho, nzabashyira mu gihugu cyanyu bwite; mumenye yuko ari njye Uwiteka wabivuze, kandi mbikomeje, niko Uwiteka avuga."
Yesaya 44:3 "Uwishwe n'inyota nzamusukiraho amazi; nzatembesha imigezi ku butaka bwanyu; urubyaro rwawe nzarusukaho Umwuka wanjye, n'abana bawe nzabaha umugisha."
Yesaya 59:21 "Maze aravuga ati: Iri ni ryo sezerano nsezerana na bo. Umwuka wanjye ukuriho n'amagambo yanjye nshyize mu kanwa kawe, ntibizatandukana n'akanwa kawe n'akanwa k'urubyaro rwawe kandi n'ak'ubuvivi bwawe, uhereye ubu ukageza iteka ryose, ni ko Uwiteka avuga."
Yoweri 2:28-29 "Hanyuma y'ibyo, nzasuka Umwuka wanjye ku bantu bose; abahungu n'abakobwa banyu bazahanura, abakambwe banyu bazarota, n'abasore banyu bazerekwa. 29 Ndetse n'abagaragu banjye n'abaja banjye nzabasukira ku Mwuka wanjye muri iyo minsi."
Yohana 7:37-39 "Nuko ku munsi uheruka w'iyo minsi mikuru, ariwo munsi uruta iyindi, Yesu arahagarara avuga cyane ati: Umuntu nagira inyota, aza aho ndi anywe. 38 Unyizera, imigezi y'amazi y'ubugingo izatemba iva mu nda ye, nk'uko Ibyanditswe bivuga. 39 Ibyo yabivuze yerekeje ku Mwuka Wera, uwo abamwizera bendaga guhabwa: ariko ubwo Umwuka yari ataraza, kuko Yesu yari atarahabwa ubwiza bwe."
Yohana 14:16 "Nanjye nzasaba Data, na we azabaha undi Mufasha wo kubana namwe ibihe byose,"
Ibyakozwe 1:4-8 "Nuko abateraniriza hamwe, abategeka kutava i Yerusalemu, ati: Ahubwo murindire ibyo Data yasezeranije, ibyo nababwiye; 5 kuko Yohana yabatirishaga amazi, ariko mwebweho mu minsi mike muzabatirishwa Umwuka Wera. 6 Nuko bamaze guterana, baramubaza bati: Mbese Mwami, iki ni cyo gihe wenda kugaruriramo ubwami mu Bisiraeli? 7 Arabasubiza ati: Si ibyanyu kumenya iby'iminsi cyangwa ibihe Data yagennye n'ubutware bwe wenyine; 8 icyakora muzahabwa imbaraga, Umwuka Wera nabamanukira ; kandi muzaba abagabo bo kumpamya, i Yerusalemu n'i Yudaya yose n'i Samaria no kugeza ku mpera y'isi."
Ukuri ko kuza k'Umwuka
Iyo tugeze ku Byakozwe 2 n'ibikurikiraho mu gitabo cy'Ibyakozwe n'ahandi mu Isezerano Rishya, tubona ibivuga ko Umwuka Wera yaje gutura mu bizera n'ubusobanuro bw'uruhare rwe rushyashya kandi rwihariye. Ibyo kuza kwe ntibikiri ibishushanya ibizaba ahubwo ni ukuri kw'imigisha iriho.
Ibyakozwe 2:1-4 "Umunsi wa Pentekote usohoye, bose bari bari hamwe mu mwanya umwe bahuje umutima; 2 nuko umuriri ubatungura uvuye mu ijuru, umeze nk'uko umuyaga uhuha cyane, ukwira inzu bari bicayemo. 3 Haboneka indimi zigabanije zisa n'umuriro, ururimi rujya ku muntu wese wo muri bo. 4 Bose buzuzwa Umwuka Wera, batangira kuvuga izindi ndimi, nk'uko Umwuka yabahaye kuvuga."
Ibyakozwe 2:17 "Imana ivuze iti: Uku niko bizaba mu minsi y'imperuka, nzasuka ku Mwuka wanjye ku bantu bose: Kandi abahungu n'abakobwa banyu bazahanura, n'abasore banyu bazerekwa, n'abakambwe babarimo bazarota."
Ibyakozwe 10:44-45 "Petero akivuga ibyo, Umwuka Wera amanukira abumvise ayo magambo bose. 45 Abizeye bo mu bakebwe bajyanye na Petero barumirwa bose, kuko n'abanyamahanga na bo bahawe Umwuka Wera akaba abasutsweho;"
Ibyakozwe 11:15-17 "Nteruye amagambo, Umwuka Wera arabamanukira, nk'uko natwe yatumanukiye bwa mbere. 16 Nibuka rya jambo ry'Umwami Yesu, iryo yavugaga ati: Yohana yababatirishaga amazi, ariko mwebweho muzabatirishwa Umwuka Wera. 17 Nuko, ubwo Imana yabahaye impano ihwanye n'iyo natwe twahawe, ubwo twizeraga Umwami Yesu Kristo, ndi nde wo kuvuguruza Imana?"
1 Abakorinto 6:19 "Mbese ntimuzi yuko imibiri yanyu ari insengero z'Umwuka Wera, uri muri mwe, uwo mufite wavuye ku Mana? Kandi ntimuri abanyu ngo mwigenge;"
Abefeso 1:13-14 "Ni we namwe mwiringiye, mumaze kumva Ijambo ry'ukuri, ni ryo Butumwa Bwiza bw'agakiza kanyu: kandi mumaze kwizera, ni we wabashyizeho ikimenyesto, ni cyo Mwuka Wera mwasezeranijwe, 14 uwo twahaweho ingwate yo kuzaragwa wa murage, kugeza ubwo abo Imana yaronse izabacungura, ubwiza bwayo bushimwe."
Abefeso 4:30 "Kandi ntimuteze agahinda Umwuka Wera w'Imana wabashyiriweho kuba ikimenyetso, kugeza ku munsi wo gucungurwa."
Abagalatiya 5:5 "Naho twebwe, ku bw'Umwuka, dutegereje kuzakiranuka, twiringiye ko tuzabiheshwa no kwizera."
Ubusobanuro bw'ibihe by'Umwuka
Igishushanyo kiri hepfo aha cyerekana uguhinduka kw'umurimo w'Umwuka Wera uva ku wo mu Isezerano Rya Kera ujya ku wo mu Isezerano Rishya. Kuva mu Byakozwe 2 ugakomeza, umurimo w'Umwuka wafashe isura nshya yihariye itangirana n'ibyabaye kuri Pentekoti nk'uko byari byarasezeranijwe mu Isezerano Rya Kera ndetse n'Umwami Yesu. Kuva icyo gihe dufite gushyirwaho k'umubiri wa Kristo, itorero, n'umurimo w'Umwuka Wera wo gutura mu itorero. Aha ni igihe itorero ryatangiye n'igihe Umwuka watangiye gutura mu abizera Umukiza bose. Ibi bihamywa n'ibikurikira:
(1) Mu Byakozwe 1:5, Umwami yatanze isezerano ry'umurimo wo kubatiza w'Umwuka. “Kuko Yohana yabatirishaga amazi, ariko mwebweho mu minsi mike muzabatirishwa Umwuka Wera.”
(2) Umubatizo ni uburyo bwo gusa na Kristo. “Hamwe n’Umwuka” bishobora na none gusobanurwa ngo “ku bw’Umwuka” mu 1 Abakorinto12:13. Mu rwa mbere rw’Abakorinto 12:13a herekana icyo umurimo w’Umwuka wo kubatiza ari cyo. Ni umurimo w’ Umwuka Wera ahuriza buri mwizera mu bumwe n’umubiri wa Kristo ubwe. Ibi bibera rimwe no kuza gutura kw’Umwuka Wera (1 Abakorinto 12:13b). Iyo twizeye Umukiza, Umwuka aduhuza mu bumwe n’umubiri wa Kristo, itorero (Abaroma 6). Nk’ingaruka, dusa na Kristo mu bumuntu n'umurimo bye.
(3) Mu Byakozwe 11:15-16, Petero yavuze ko kumanuka kw'Umwuka ku banyamahanga mu nzu ya Koruneliyo guhwanye n'ibyabaye ku Bayuda mu Byakozwe 2 ku munsi wa Pentekoti. Yavuze na none ko Ibyakozwe 2 bihwanye no gusohora kw'isezerano rya Kristo ku byerekeye kubatizwa mu Mwuka biboneka mu Byakozwe 1:5. Mu yandi magambo, Ibyakozwe 2 ni ho hatangiye umurimo w'Umwuka wo gutura no kubatiza ku bw'umubiri wa Kristo. Ibi bitangira ibihe byihariye by'umurimo wo gutura mu torero w'Umwuka Wera.
Igishushanyo gikurikira cyerekana itandukaniro.
Umurimo w'ibanze n'intego by'Umwuka
Ihame ry'icyo dutumbira
Nk'uko dukenera urumuri ngo tuzane urupapuro rwanditseho aho turubona, ni ko dukenera umucyo w'Ibyanditswe ngo tuzane urumuri ku murimo w'ibanze w'Umwuka ku byerekeye imirimo ye yose. Gutumbira Umwuka bivuga (a) kumutekereza neza no (b) gutekereza neza ubusabane bwacu na We: icyo ari cyo ku bizera, n'uko ibi bifite aho bihuriye na Yesu Kristo. Akenshi twibanda ku Mwuka Wera n'umurimo We, ariko rero birababaje kuko akenshi bidahuje n'inyigisho y'Ijambo ry'Imana.
Uko Ibyanditswe bivuga umurimo w'Umwuka Wera
Bamwe babona intego y'ingenzi y'Umwuka Wera nk'imbaraga, abandi nko kwigisha, abandi nk'ibitangaza akora, n'ibindi. Ibi byose ni imirimo cyangwa yari imirimo y'Umwuka kandi ni ngombwa ku mubiri wa Kristo. Icyakora, kwibanda kuri umwe muri yo ukibagirwa indi, na cyane cyane kureka kwibanda ku Ijambo ry'Imana, ni ukuyoba.
Ibi ni ingenzi rwose kubera ko Yesu Kristo ari ubugingo bwacu. Ni ibyiringiro by'ubwiza n’intumbero ya Bibiliya.
Abakolosayi 1:27-28 "Abo Imana yishimiye kumenyesha ubutunzi bw'ubwiza bw'ubwo bwiru bwageze mu banyamahanga ; ni bwo Kristo uri muri mwe, ni byo byiringiro by'ubwiza. 28 Ni we twamamaza, tuburira umuntu wese, tumwigisha ubwenge bwose; kugira ngo tumurikire Imana umuntu wese , amaze gutunganirizwa rwose muri Kristo:"
Abakolosayi 2:10 "Kandi mwuzuriye muri we, ari we Mutwe w'ubutware bwose n'ubushobozi bwose."
Abagalatiya 2:20 "Nabambanywe na Kristo, ariko ndiho; nyamara si njye uriho, ahubwo ni Kristo uriho muri njye. Ibyo nkora byose nkiriho mu mubiri, mbikoreshwa no kwizera Umwana w'Imana wankunze, akanyitangira."
Nuko rero intumbero y'ingenzi twahawe mu Ijambo ry'Imana ni uko Umwuka Wera mu mirimo Ye yose yatangiwe kuduhuza na Kristo. Yatangiwe kwerekana Kristo n'umurimo We, kutumenyesha icyo Kristo ari cyo kuri twe, no kudushoboza kugira ubugingo bwa Kristo mu bwacu.
Yohana 16:3-15 "Kandi ibyo bazabikorera batyo, kuko batamenye Data, na njye ntibamenye. 4 Ariko ibyo mbibabwiriye kugira ngo igihe cyabyo nikigera, muzibuke ko ari njye wabibabwiye. Uhereye mbere na mbere sinabibabwiye, kuko nari nkiri kumwe na mwe. 5 Ariko none ndajya k'uwantumye, kandi muri mwe ntawe umbaza ati, urajya he? 6 Ariko kuko mbabwiye ibyo, imitima yanyu yuzuye agahinda. 7 Ariko ndababwira ukuri yuko ikizagira icyo kibamarira, ari uko ngenda: kuko ni ntagenda, Umufasha atazaza aho muri: ariko ningenda, nzamuboherereza. 8 Ubwe azaza, azatsinda ab'isi, abemeze iby'icyaha n'ibyo gukiranuka n'iby'amateka; 9 iby'icyaha, kuko batanyizeye; 10 n'ibyo gukiranuka, kuko njya kwa Data, kandi namwe muzaba mutakimbona: 11 n'iby'amateka, kuko umutware w'ab'iyi si aciriweho iteka. 12 Ndacyafite ibyo kubabwira byinshi, ariko ubu ntimubasha kubyihanganira. 13 Uwo Mwuka w'Ukuri n'aza, azabayobora mu kuri kose: kuko atazavuga kubwe, ahubwo ibyo azumva, ni byo azavuga: kandi azababwira ibyenda kubaho. 14 Uwo azanyubahiriza: kuko azenda ku byanjye, akabibabwira. 15 Ibyo Data afite byose ni ibyanjye: ni cyo gitumye mvuga nti, Azenda ku byanjye, abibabwire."
Abefeso 3:16-19 "Ngo abahe, nk'uko ubutunzi bw'ubwiza bwe buri, gukomezwa cyane mu mitima yanyu ku bw'Umwuka we; 17 kandi ngo Kristo ahore mu mitima yanyu ku bwo kwizera, kugira ngo, ubwo mumaze gushorera imizi mu rukundo, mukaba mushikamye, 18 muhabwe imbaraga zo kumenyera hamwe n'abera bose ubugari, n'uburebure bw'umurambararo, n'uburebure bw'igihagararo, n'uburebure bw'ikijyepfo bwarwo ubwo ari bwo, 19 mumenye n'urukundo rwa Kristo ruruta uko rumenywa; ngo mwuzuzwe kugeza ku kuzura kw'Imana."
Abagalatiya 3:3 "Muri abapfapfa mutyo? Mwatangiye iby'Umwuka, none mubiherukije iby'umubiri?"
Abagalatiya 5:5 "Naho twebwe, ku bw'Umwuka, dutegereje kuzakiranuka, twiringiye ko tuzabiheshwa no kwizera."
Abagalatiya 5:16-25 "Ndavuga nti: Muyoborwe n'Umwuka, kuko ari bwo mutazakora ibyo kamere irarikira; 17 kuko kamere irarikira ibyo Umwuka yanga, kandi Umwuka yifuza ibyo kamere yanga: kuko ibyo bihabanye, ni cyo gituma ibyo mushaka gukora atari byo mukora. 18 Ariko niba muyoborwa n'Umwuka, ntimuba mugitwarwa n'amategeko. 19 Dore imirimo ya kamere iragaragara; ni iyi: gusambana, no gukora ibiteye isoni, n'iby'isoni nke, 20 no gusenga ibishushanyo, no kuroga, no kwangana, no gutongana, n'ishyari, n'umujinya, n'amahane, no kwitandukanya, no kwirema ibice, 21 no kugomanwa, no gusinda, n'ibiganiro bibi, n'ibindi bisa bityo. Ndababwira hakiri kare, nk'uko nababwiye kera, yuko abakora ibisa bityo batazaragwa ubwami bw'Imana. 22 Ariko rero imbuto z'Umwuka ni urukundo, n'ibyishimo, n'amahoro, no kwihangana, no kugira neza, n'ingeso nziza, no gukiranuka, 23 no kugwa neza, no kwirinda: ibimeze bityo nta mategeko abihana. 24 Aba Kristo Yesu babambanwe kamere n'iruba n'irari ryabo. 25 Niba tubeshwaho n'Umwuka, tujye tuyoborwa n'Umwuka."
Kubera ko Umwuka Wera ari Udushoboza n'imbaraga mu bugingo bw'umukristo, kandi kubera ko tugomba kugendera ku bwo kwizera mu bwigenge bwo kuyoborwa n'Umwuka (Abagalatiya 3:3; 5:5, 16-25 byavuzwe haruguru), Abagalatiya 2:20 haduha intumbero y'ibanze - Kristo uba mu bizera ku bwo kwizera Umwana w'Imana wadukunze akatwitangira. N'ubwo twakwiringira Umwuka mu guha imbaraga ubugingo bwacu, ukwizera kwacu ikw'ibanze ni Umwana w'Imana kubera ko Umwuka ava ku Mana anyuze muri Yesu Kristo ari Yesu umusabye nk'imwe mu mpano zacu. Ariko intego ni uko dusangira ubugingo bwa Kristo.
Yohana 14:16-20 "Nanjye nzasaba Data, na we azabaha undi Mufasha wo kubana namwe ibihe byose, 17 ni we Mwuka w'ukuri. Ntibishoboka ko ab'isi bamuhabwa, kuko batamurora kandi batamuzi; ariko mwebweho muramuzi, kuko abana na mwe, kandi azaba muri mwe. 18 Sinzabasiga nk'imfubyi, ahubwo nzaza aho muri. 19 Hasigaye umwanya muto, ab'isi ntibabe bakimbona, ariko mwebweho muzambona: kuko ndiho, namwe muzabaho. 20 Uwo munsi muzamenya ko ndi muri Data, namwe mukaba muri njye, nanjye nkaba muri mwe."
Umurimo w'Umwuka ushingiye kuri Kristo. Ntushingiye ku muntu ngo wibande ku mpano zacu, ubumuntu bwacu, ibyo duhura na byo; ntunashingiye no ku Mwuka Wera ngo wibande kuri We no ku bitangaza by'ibyo akora n'imirimo Ye, nubwo ari ingenzi kandi ari ngombwa bwose. Iyi ntumbero y'Ibyanditswe iboneka mu bice bikurikira:
(1) Yohana 7:37-39
"Nuko ku munsi uheruka w'iyo minsi mikuru, ari wo munsi uruta iyindi, Yesu arahagarara avuga cyane ati: Umuntu nagira inyota , aze aho ndi anywe. 38 Unyizera , imigezi y'amazi y'ubugingo izatemba iva mu nda ye, nk'uko Ibyanditswe bivuga. 39 Ibyo yabivuze yerekeje ku Mwuka Wera, uwo abamwizera bendaga guhabwa: ariko ubwo Umwuka yari ataraza, kuko Yesu yari atarahabwa ubwiza bwe."
Ku byerekeye isezerano ry'Umwuka, iki gice kivuga ko yari ataratangwa, kuko Kristo yari atarahabwa ubwiza. Umwuka usezeranywa nk'impano y'Imana ngo ature mu bizera, abahe imbaraga, ariko intumbero hano ni uguhabwa ubwiza kw'Umukiza. Ibi bivuga Kristo ari i buryo bw'Imana kandi arangije umurimo we ku musaraba, kuzuka, no kuzamurwa mu bwiza. Intangiriro y'impano y'Umwuka ni uguhabwa ubwiza bwa Kristo. Umwuka uva ku Mana anyuze mu Mwana, akaza ku bizera kubera ko Yesu yarangije kudutsindishiriza.
Yohana 15:26 "Umufasha naza, uwo nzaboherereza, ava kuri Data, ni we Mwuka w'ukuri ukomoka kuri Data, azampamya:"
(2) Yohana 14:16, 26; 15:26; 16:7-15 :
Yohana 14:16 "Nanjye nzasaba Data, na we azabaha undi Mufasha wo kubana namwe ibihe byose,"
Yohana 14:26 "Ariko Umufasha, ni we Mwuka Wera, uwo Data azatuma mu izina ryanjye, ni we uzabigisha byose, abibutsa ibyo nababwiye byose."
Yohana 15:26 "Umufasha naza, uwo nzaboherereza, ava kuri Data, ni we Mwuka w'ukuri ukomoka kuri Data, azampamya:"
Yohana 16:7-15 "Ariko ndababwira ukuri yuko ikizagira icyo kibamarira, ari uko ngenda: kuko nintagenda, Umufasha atazaza aho muri: ariko ningenda, nzamuboherereza. 8 Ubwo azaza, azatsinda ab'isi, abemeze iby'icyaha n'ibyo gukiranuka n'iby'amateka; 9 iby'icyaha, kuko batanyizeye; 10 n'ibyo gukiranuka, kuko njya kwa Data, kandi namwe muzaba mutakimbona: 11 n'iby'amateka, kuko umutware w'ab'iyi si aciriweho iteka. 12 Ndacyafite ibyo kubabwira byinshi, ariko ubu ntimubasha kubyihanganira. 13 Uwo Mwuka w'ukuri n'aza, azabayobora mu kuri kose: kuko atazavuga ku bwe, ahubwo ibyo azumva, ni byo azavuga: kandi azababwira ibyenda kubaho. 14 Uwo azanyubahiriza: kuko azenda ku byanjye, akabibabwira. 15 Ibyo Data afite byose ni ibyanjye: ni cyo gitumye mvuga nti, Azenda ku byanjye, abibabwire."
Muri buri gice Umwuka yitwa "Umufasha," (parakletos). Ku bw'imiterere y'umurimo, rishobora gusobanurwa kurushaho ngo, "Udushoboza." Muri Parakletos harimo igitekerezo cyo gukomeza, guhumuriza, gutera inkunga, gusabira, kugira inama, no guha imbaraga. Aduha imbaraga cyangwa adushoboza mu mirimo inyuranye Ye. Ariko nta na hamwe muri ibi uko ari bine impano n'umurimo by'Umwuka bitubuza kubona umurimo w'Umwana, Umwami Yesu. Ahubwo intumbero ni uko adushoboza (a) yoherejwe mu izina rya Kristo, (b) yibutsa ibyo Kristo yigishije abigishwa be, (c) aduhamiriza Kristo, (d) yoherejwe n'Umukiza ubwe, (e) ntavuga ku bwe, (f) akuza Umukiza, kandi (g) afata ku bya Kristo akabidusobanurira.
Umwuka Wera ntadukangurira kumwitaho cyangwa kwita ku muntu, ahubwo adukangurira gutumbira Umwami Yesu Kristo n'icyo Imana yakoreye mu Mwana wayo. Intego Ye mu mirimo Ye yose ni ugukuza kwizera kwacu, ibyiringiro byacu, urukundo rwacu, gusenga kwacu, ukwumvira kwacu, ubusabane bwacu, no kwiha Kristo kwacu.
Iri hame n'iyi ntumbero ni byo duheraho tugenzura abavuga iby'Umwuka n'ukuri kw'ibyo bivuga tugereranije na Bibiliya. Swindoll yaranditse ati:
Reka ngaruke ku kintu nizera ko mudashobora kwibagirwa. Igihe ukora umurimo w`ihimbaza ubwawo aho guhimbaza Kristo, ujye umenya ko Umwuka w'Imana aba atari muri uwo murimo. Iyo ukurikira umuyobozi uhabwa ikuzo ry'uwo murimo aho kuba Kristo, Umwuka w'Imana si we uha uwo imbaraga ubuyobozi bwe. Iyo uri umwe mu bagize ishuri rya gikristo cyangwa ishyirahamwe ryohereza abamisiyoneri cyangwa irindi shyirahamwe rya gikristo rifite undi muntu uhabwa ikuzo utari Kristo, ntirihabwa imbaraga n'Umwuka w'Imana. Menya ibi: UMWUKA AHA IKUZO KRISTO. Reka nongereho ikindi; niba Umwuka Wera ubwe ari We witabwaho kandi ukuzwa, Umwuka ntabirimo! Kristo ni We ugomba guhabwa ikuzo igihe Umwuka akora. Umwuka akorera umurimo We ahiherereye, si ku mucyo. Ntangarira cyane ibyo ku byerekeye umurimo We.50
Umurimo w'Umwuka
Mu buryo bwo gusobanura no gutegura icyo Umwuka ari cyo ku bizera, byadufasha kumenya ibi bikurikira :
Mu buryo butubuza: Nta na rimwe umwizera abwirwa gushaka cyangwa ategekwa (a) kubatizwa n'Umwuka cyangwa mu Mwuka, (b) cyangwa guturwamo n'Umwuka, (c) cyangwa gusigwa amavuta n'Umwuka, (d) cyangwa gushyirwaho ikimenyetso n'Umwuka, (e) cyangwa mu bihe byacu gusaba Umwuka (Luka 11:13 yabayeho mbere ya Pentekoti). Ahubwo, ibi byose bivugwa mu Isezerano Rishya nk'ibyakozwe mu bihe by'itorero.
Mu buryo budutegeka: Amategeko yonyine yo mu Isezerano Rishya yahawe abizera ku byerekeye Umwuka Wera ku byo kuzura Umwuka Wera cyangwa kugendera mu Mwuka uba atuye muri twe. Hari amategeko ane gusa yerekeye Umwuka n'ubugingo bw'umwizera. Abiri aradutegeka, n'andi abiri akatubuza.
(1) Amategeko adutegeka: Dutegekwa "kwuzura Umwuka" hamwe no "kugendera mu Mwuka."
Abefeso 5:18 "Kandi ntimugasinde inzoga zirimo ubukubaganyi: ahubwo mwuzure Umwuka."
Abagalatiya 5:16 na 25 "Ndavuga nti: Muyoborwe n'Umwuka, kuko ari bwo mutazakora ibyo kamere irarikira;" 25 Niba tubeshwaho n'Umwuka, tujye tuyoborwa n'Umwuka."
(2) Amategeko atubuza: Dutegekwa "kudateza agahinda Umwuka"no "kutazimya Umwuka."
Abefeso 4:30 "Kandi ntimuteze agahinda Umwuka Wera w'Imana wabashyiriweho kuba ikimenyetso, kugeza ku munsi wo gucungurwa."
1 Abatesalonike 5:19 "Ntimukazimye Umwuka w'Imana,"
Ibyongeye kuri ibi, ibikurikira ni ibice umuntu yagombye kureba nk'ibidutegeka kwuzura Umwuka mu buryo buziguye kubera ko umurimo We uba ukenewe mu bivugwa muri ibi bice.
Yohana 4:24 "Imana ni Umwuka; n'abayisenga bakwiriye kuyisengera mu Mwuka no mu kuri."
Abefeso 6:18 "Musengeshe Umwuka iteka mu buryo bwose bwo gusenga no kwinginga: kandi ku bw'ibyo mugumye rwose kuba maso, musabira abera bose."
Abafilipi 3:3 "Kuko twebwe turi abakebwe gukebwa kwiza, abasenga mu buryo bw'Umwuka w'Imana, tukishimira Kristo Yesu, ntitwiringire iby'umubiri: nubwo njyeweho nabasha kubyiringira."
Abaroma 8:4-13 "Kugira ngo gukiranuka kw'amategeko gusohozwe muri twe, abadakurikiza ibya kamere y'umubiri, ahubwo bakurikiza iby'Umwuka. 5 Abakurikiza ibya kamere y'umubiri, bita ku by'umubiri; naho abakurikiza iby'Umwuka, bakita kuby'Umwuka. Umutima wa kamere utera urupfu, ariko umutima w'umwuka uzana ubugingo n'amahoro: 7 kuko umutima wa kamere ari umwanzi w'Imana, kuko utumvira amategeko y'Imana, ndetse ntushobora kuyumvira. 8 Erega burya abari mu butware bwa kamere ntibashobora kunezeza Imana. 9 Ariko mwebwe ntimuri aba kamere, ahubwo muri ab'Umwuka, niba Uumwuka w'Imana aba muri mwe. Ariko umuntu wese utagira Umwuka wa Kristo, ntaba ari uwe. 10 Niba Kristo aba muri mwe, n'ubwo umubiri uba upfuye uzize ibyaha, Umwuka uba uri muzima ku bwo gukiranuka. 11 Ariko niba Umwuka w'Iyazuye Yesu aba muri mwe, Iyazuye Kristo Yesu izazura n'imibiri yanyu ipfa ku bw'Umwuka wayo uba muri mwe. 12 Nuko rero, bene Data, turi mu mwenda, ariko si uwa kamere y'imibiri yacu, ngo dukurikize ibyayo: 13 kuko niba mukurikiza ibya kamere y'umubiri, muzapfa; ariko nimwicisha Umwuka ingeso za kamere, muzarama."
Icyo Umwuka ari cyo ku bizera mu gutura muri bo
Mu guteguza kuza kw'Umwuka, muri Yohana 14:17 Kristo yavuze guhinduka kumwe kugomba kubaho ku bw'ubusabane bw'Umwuka n'abizera aho yavuze ati, "...kubera ko aba muri mwe (Isezerano Rya Kera) kandi azaba muri mwe (Isezerano Rishya)." Kubera uku gutura mu bizera bose, Umwuka ahinduka ikimenyetso: gusigwa, ingwate, no kudushoboza. Ibi byose biva mu by'uko atura muri twe kuva igihe dukijijwe.
(1) Ikimenyetso
2 Abakorinto 1:21-22 "Imana ni yo idukomezanya namwe muri Kristo, kandi ni yo yadusize. 22 Ni yo yadushyizeho ikimenyesto, iduha Umwuka wayo mu mitima yacu ho ingwate."
Abefeso 1:13-14 "Ni we namwe mwiringiye, mumaze kumva Ijambo ry'ukuri, ni ryo Butumwa Bwiza bw'agakiza kanyu: kandi mumaze kwizera, ni We wabashyizeho ikimenyesto, ni cyo Mwuka Wera wasezeranijwe, 14 uwo twahaweho ingwate yo kuzaragwa wa murage, kugeza ubwo abo Imana yaronse izabacungura, ubwiza bwayo bushimwe."
Dukurikije 2 Abakorinto 1:21-22, Imana Data (uvuga) ni Yo idushyiraho ikimenyetso. Umwuka Wera ni ikimenyetso, kandi abizera ni abashyizweho ikimenyetso cy'Imana (Umwuka). Ikimenyetso cyerekana nyiri ikintu n'umutekano.
Indi ngaruka yo gutura k'Umwuka ni ikimenyetso cya nyiri ikintu (reba Abefeso 1:13-14) kibaho mu gihe cyo kwizera. Ikimenyetso ku kintu mu bihe by'Isezerano Rishya cyerekana icyo kintu kandi kikerekana nyira cyo, ushobora "kukirinda." Bityo rero, mu gakiza, Umwuka Wera, nk'ikimenyetso, ahamya ko abakristo basa na Kristo kandi akaba ari ab'Imana, barindwa na Yo (reba mu1 Abakorinto 6:19-20). Ahari iki ni cyo cyatumye Pawulo yiyita umugaragu wa Kristo mu Abaroma 1:1; Abafilipi 1:1.51
(2) Ugusigwa
1 Yohana 2:20 na 27 "Nyamara mwebweho, mwasizwe n'Uwera, kandi muzi byose." 27 "Kuko gusigwa mwasizwe na we kuguma muri mwe, ni cyo gituma mutagomba umuntu wo kubigisha: kandi nk'uko uko gusiga kwe kubigisha byose, kukaba ari uk'ukuri, atari ibinyoma, kandi nk'uko kwabigishije, mube ari ko muguma muri we."
Na none, Imana Data, ni yo ivuga mu 1 Abakorinto 1:21, ni Yo idusiga; Umwuka Wera, nko mu ri 1 Yohana 2:20 na 27 bisobanuwe neza, ni We dusigwa; kandi na twe nk'abizera Kristo ni twe dusigwa.
Ibintu n'abantu byarasigwaga mu Isezerano Rya Kera, mu kwerekana ukwera, cyangwa gutoranirizwa Imana: inkingi (reba mu Itangiriro 28:18); ihema ry'ikoraniro n'ibikoresho byo muri ryo (Kuva 30:22 n'ikurikira); ingabo (2 Samueli 1:21; Yesaya 21:5: ahari ukurobanurirwa intambara yera, reba Gutegeka 23:9 n'ikurikira); abami (Abacamanza 9:8; 2 Samueli 2:4; 1 Abami 1:34); abatambyi (Kuva 28:41); abahanuzi (1 Abami 19:16) ... Mu kuri, gusiga cyari igikorwa cy'Imana (1 Samweli 10:1), kandi ijambo "uwasizwe" ryakoreshwaga mu buryo bwo gushushanya risobanura gushyirwaho ubuntu bw'Imana (Zaburi 23:5; 92:10) cyangwa kurobanurirwa umwanya wihariye cyangwa umurimo mu mugambi w'Imana (Zaburi 105:15; Yesaya 45:1). Byongeye, gusigwa byerekana ikintu cyo gukoreshwa, kandi bijyana no gusuka Umwuka w'Imana (1 Samueli 10:1, 9; 16:13; Yesaya 61:1; Zekaria 4:1-14). Ugushimangira aha ni ukwanjye. Uku gukoreshwa kwarakomeje mu Isezerano Rishya (Ibyakozwe 10:38; 1 Yohana 2:20, 27). 52
Umurimo w'Umwuka dusigwa wo gutuma dusa na Kristo ni ishusho yo gutura k'Umwuka Wera nk'igikorwa cy'Imana kidutoranya, kikaturobanura, ndetse kikadutegurira umurimo mu mugambi w'Imana. Mu buryo bweruye rero, si byo gusaba Imana gusiga umwizera n'Umwuka mu kumutegurira umurimo runaka. Isengesho rirushijeho kuba ryiza ryaba iry'uko usabirwa yayoborwa n'imbaraga z'Umwuka, cyangwa ko yagirirwa n'Umwuka mu buryo butangaje kuko Umwuka ahoraho nk'uwo Imana isigisha (reba mu 2 Abakorinto 1:21-22; muri1 Yohana 2:20, 27).
(3) Ingwate
Gutura mu bugingo bw'abizera k'Umwuka kubonwa n'Imana nk'ingwate yayo (ni ukuvuga icyo umuntu yakoreye cyangwa igice cya mbere cy'inyishyu) ko Imana izasohoza amasezerano yayo ku bizera kandi ko agakiza kacu tuzakabona (Abefeso 1:14). Reba mu 2 Abakorinto 1:21-22.
"Imana ni yo idukomezanya namwe muri Kristo, kandi ni yo yadusize. 22 Ni yo yadushyizeho ikimenyetso, iduha Umwuka wayo mu mitima yacu ho ingwate."
Uku gucungurwa ubu ni ikibanziriza ibyo tuzabona mu bugingo bw'iteka (reba mu Abaroma 8:23), n'Umwuka Wera kuba mu mitima yacu (reba mu Abaroma 5:5; 2 Abakorinto 5:5) ni nk'ingwate, iduhamiriza ko dufite ikizaza. Aya magambo arindwi ya nyuma ni ibisobanuro by'ijambo rimwe ry'Ikigiriki arrabona, igice cya mbere cy'inyishyu gihatira uwishyura kwishyura ibisigaye. Iryo jambo ry'Ikigiriki rikoreshwa na none mu 2 Abakorinto 5:5 no mu Befeso 1:14 (reba "umuganura w'Umwuka,” mu Abaroma 8:23).53
(4) Udushoboza
Yohana 14:26 "Ariko Umufasha, ni We Mwuka Wera, uwo Data azatuma mu izina ryanjye, ni We uzabigisha byose, abibutse ibyo nababwiye byose."
Yohana 16:7 "Ariko ndababwira ukuri yuko ikizagira icyo kibamarira, ari uko ngenda: kuko nintagenda, Umufasha atazaza aho muri: ariko ningenda, nzamuboherereza."
Muri ibi bice Umwami yasezeranije abigishwa ko azabaha "undi Mufasha." "Undi" ni ijambo ry'Ikigiriki allos risobanura ngo "undi umeze nk'uwa mbere." Ibi byerekeye Umwuka Wera nk'umuntu wa gatatu wo mu butatu, kandi akaba ahuje uko ateye n'imbaraga n'Umwami Yesu Kristo. Adahari, nta cyaba kibuze. Mu kuri, byagomba kubabera byiza (Yohana 16:7) ko Yesu agenda noneho Umwuka Wera akabona akaza mu mwanya We agatura mu bugingo bw'abizera.
Umwuka yitwa "Umufasha." Iri ni ijambo ry'Ikigiriki parakletos kandi ryerekeye uhamagarirwa gufasha mu mwanya w'undi nk'udusabira, umuhuza, umufasha. Risobanurwa kwinshi, "Umufasha," "utuburanira," "umujyanama," n' "udukomeza." Ku bw'umugambi n'umurimo w'Umwuka hamwe n'ubusobanuro bw'iri jambo, ahari "udushoboza" ni bwo busobanuro bwiza kurusha ubundi bwose. Ntiyaje gutanga ubufasha gusa, nk'uko umukozi afasha umukoresha we cyangwa nk'uko umuntu afasha undi. Ahubwo yaraje, atura muri twe ngo adushoboze - kuduha imbaraga mu bugingo bwa gikristo ku bwo gutanga ubuhamya, gusenga, kwumvira, n'ibindi. Iyi nyito y'Umwuka ntitwigisha gusa icyo ari cyo kuri twe, ahubwo icyo turi cyo tutayobowe na We n'umurimo We - tudafite ubushobozi cyangwa ububasha (Yohana 14:16, 26; 16:7).
Icyo Umwuka akora
Nta gice cy'ubgugingo bw'umwizera kidakeneye Umwuka. Ibikurikira byerekana uko umurimo w'Umwuka nk'Udushoboza wuzuye.
(1) Yemeza kandi agahishurira abantu Yesu Kristo
Yohana 16:8-11 "Ubwo azaza, azatsinda ab'isi, abemeze iby'icyaha n’ibyo gukiranuka n'iby'amateka; 9 iby'icyaha, kuko batanyizeye; 10 n'ibyo gukiranuka, kuko njya kwa Data, kandi namwe muzaba mutakimbona: n'iby'amateka, kuko umutware w'ab'iyi si aciriweho iteka."
(2) Abuza icyaha mu isi
Itangiriro 6:3 "Uwiteka aravuga ati: Umwuka wanjye ntazahora aruhanya n'abantu iteka ryose, kuko ari abantu b'umubiri: nuko rero iminsi yabo izaba imyaka ijana na makumyabiri ."
2 Abatesalonike 2:6-7 "Kandi none muzi yuko ikimubuza ari ukugira ngo azahishurwe mu gihe cye; 7 kuko amayoberane y'ubugome n'ubu atangiye gukora:ariko ntazahishurwa keretse uyabuza ubu akuweho."
(3) Aduha ubugingo bushya
Tito 3:5 "iradukiza, itabitewe n'imirimo yo gukiranuka twakoze, ahubwo ku bw'imbabazi zayo, idukirisha kuhagirwa, ni ko kubyarwa ubwa kabiri, ikadukirisha no guhindurwa bashya n'Umwuka Wera;"
(4) Abatiza muri Kristo
1 Abakorinto 12:13 "Kuko mu Mwuka umwe twese ari mwo twabatirijwe ku bw'umubiri umwe, n’aho twaba Abayuda cyangwa Abagiriki, n’aho twaba imbata cyangwa ab'umudendezo. Kandi twese twujujwe Umwuka umwe."
(5) Atanga imbaraga kandi agashyira imico ya Kristo mu bamwubaha mu kwizera
Abagalatiya 4:19 "Bana banjye bato, abo nongera kuramukwa kugeza aho Kristo azaremerwa muri mwe;"
Abagalatiya 5:5 "Naho twebwe, ku bw'Umwuka, dutegereje kuzakiranuka, twiringiye ko tuzabiheshwa no kwizera."
Abagalatiya 5:16-23 "Ndavuga nti: Muyoborwe n'Umwuka, kuko ari bwo mutazakora ibyo kamere irarikira; 17 kuko kamere irarikira ibyo Umwuka yanga, kandi Umwuka yifuza ibyo kamere yanga: kuko ibyo bihabanye, ni cyo gituma ibyo mushaka gukora atari byo mukora. 18 Ariko niba muyoborwa n'Umwuka, ntimuba mugitwarwa n'amategeko. 19 Dore imirimo ya kamere iragaragara; ni iyi: gusambana no gukora ibiteye isoni, n'iby'isoni nke, 20 no gusenga ibishushanyo, no kuroga, no kwangana, no gutongana, n'ishyari, n'umujinya, n'amahane, no kwitandukanya, no kwirema ibice, 21 no kugomanwa, no gusinda, n'ibiganiro bibi, n'ibindi bisa bityo. Ndababwira hakiri kare, nk'uko nababwiye kera, yuko abakora ibisa bityo batazaragwa ubwami bw'Imana. 22 Ariko rero imbuto z'Umwuka ni urukundo, n'ibyishimo, n'amahoro, no kwihangana, no kugira neza, n'ingeso nziza, no gukiranuka, 23 no kugwa neza, no kwirinda: ibimeze bityo nta mategeko abirwanya."
(6) Afasha gukura mu Mwuka (reba n’ Abagalatiya 5:11-6:6)
Abagalatiya 3:1-3 "Yemwe Bagalatia b'abapfapfa, ni nde wabaroze, mweretswe Yesu Kristo nk'ubambwe ku musaraba mu maso yanyu? 2 Ibi byonyine ni byo nshaka ko mumbwira. Mbese imirimo itegetswe n'amategeko ni yo yabahesheje Umwuka, cyangwa se ni uko mwumvise mukizera? 3 Muri abapfapfa mutyo? Mwatangiye iby'Umwuka, none mubiherukije iby'umubiri?
(7) Arigisha: atanga gusobanukirwa Ijambo ry'Imana
Yohana 14:26 "Ariko Umufasha, ni we Mwuka Wera, uwo Data azatuma mu izina ryanjye, ni we uzabigisha byose, abibutse ibyo nababwiye byose."
Abefeso 3:16-18 "Ngo abahe, nk'uko ubutunzi bw'ubwiza bwe buri, gukomezwa cyane mu mitima yanyu ku bw'Umwuka we; 17 kandi ngo Kristo ahore mu mitima yanyu ku bwo kwizera, kugira ngo, ubwo mumaze gushorera imizi mu rukundo, mukaba mushikamye, 18 muhabwe imbaraga zo kumenya hamwe n'abera bose ubugari, n'uburebure bw'umurambararo, n'uburebure bw'igihagararo, n'uburebure bw'ikijyepfo bwarwo ubwo ari bwo,"
(8) Azana ukuri mu byo duhura na byo (reba no muri Yohana 14:26; mu Abefeso 6:18)
Abaroma 8:16 "Umwuka w'Imana ubwe ahamanya n'umwuka wacu, yuko turi abana b'Imana:"
(9) Aha imbaraga ubugingo bwacu bwo gusenga
Yuda 20 “Ariko mwebweho, bakundwa,mwiyubake ku byo kwizera byera cyane, musengere mu Mwuka Wera.”
Yohana 15:7 "Nimuguma muri njye, amagambo yanjye akaguma muri mwe, musabe icyo mushaka cyose, muzagihabwa."
Zaburi 66:18 "Iyaba naribwiraga ibyo gukiranirwa mu mutima wanjye, Uwiteka ntaba anyumviye."
(10) Adufasha mu kuramya gufite agaciro (reba no muri Yohana 4:23-24; mu Abefeso 5:18-21; no muri Yesaya 59:1-2)
Abafilipi 3:3 "kuko twebwe turi abakebwe gukebwa kwiza, abasenga mu buryo bw'Umwuka w'Imana, tukishimira Kristo Yesu, ntitwiringire iby'umubiri:nubwo njyeweho nabasha kubyiringira."
(11) Atanga ubushobozi, ireme n'ubuyobozi mu gutanga ubuhamya
Ibyakozwe 1:8 "Icyakora muzahabwa imbaraga, Umwuka Wera n'abamanukira; kandi muzaba abagabo bo kumpamya, i Yerusalemu n'i Yudaya yose n'i Samaria no kugeza ku mpera y'isi."
1 Abatesalonike 1:5 "Kuko ubutumwa twahawe butabagezeho ari amagambo gusa, ahubwo bwabagezeho bufite n'imbaraga n'Umwuka Wera no kubemeza kudashidikanya. Namwe ubwanyu muzi uko twameraga muri mwe ku bwanyu."
(12) Atanga ubushobozi ku murimo. Ibi byerekeye impano z'Umwuka zigomba gukoreshwa mu mbaraga z'Umwuka bivuye mu rukundo - ni wo murimo w'Umwuka
1 Abakortinto 1:12-14 "Icyo mvuze ngiki, ni uko umuntu wese muri mwe avuga ati: Jyeweho ndi uwa Pawulo; undi akavuga ati: Ariko njyeweho ndi uwa Apolo; undi na we ati: Njyeweho ndi uwa Kefa; undi ati: Njyeweho ndi uwa Kristo." 13 Mbese Kristo yagabanijwemo ibice? Pawulo ni we wababambiwe? Cyangwa mwabatijwe mu izina rya Pawulo? 14 Nshimira Imana yuko ari nta n'umwe nabatije muri mwe, keretse Krispo na Gayo;"
1 Petero 4:10 "Kandi nk'uko umuntu yahawe impano, abe ariko muzigaburirana, nk'uko bikwiriye ibisonga byiza by'ubuntu bw'Imana bw'uburyo bwinshi."
Kuba Umwuka Wera ari Umufasha wacu udushoboza muri iyi mirimo inyuranye, byerekana ukuntu Umwuka akenewe bitangaje mu mibereho yacu ya buri munsi. Byerekana ukuntu ari ngombwa ko tugendera mu Mwuka, ni ukuvuga, twishingikirije iteka kuri We (Abagalatiya 5:5, 16; Abefeso 3:16-17). Amasomo akurikira yerekeye ku mahame ya Bibiliya n'amasezerano yayo atwigisha ku by'umurimo w'umwuka n'ukuntu twagendera mu mbaraga Ze.
39 Fritz Rienecker, A Linguistic Key to the Greek New Testament, Regency, Grand Rapids, 1976, p. 513.
40 Charles C. Ryrie, The Holy Spirit, Moody Press, Chicago, 1965, p. 11.
41 Izi nyigisho zavanwe mu gitabo cyanditswe na Charles C. Ryrie cyitwa The Holy Spirit, Moody Press, Chicago, 1965.
42 Charles C. Ryrie, The Holy Spirit, Moody Press, Chicago, 1965, p. 12.
43 Ryrie, The Holy Spirit, p. 13.
44 Ryrie, The Holy Spirit, p. 16.
45 Ryrie, The Holy Spirit, p. 16.
46 Millard J. Erickson, Christian Theology, Baker, Grand Rapids, 1990, p. 857.
47 Erickson, Christian Theology, p. 857.
48 Erickson, Christian Theology, p. 858.
49 Charles C. Ryrie, A Survey of Bible Doctrine, Moody Press, Chicago, 1972, p. 70.
50 Charles R. Swindoll, Growing Deep in the Christian Life, Multnomah Press, Portland, 1986, p. 188.
51 Swindoll, Growing Deep in the Christian Life, p. 188.
52 New Bible Dictionary, quoted from Logos CD.
53 Lowery, “2 Corinthians,” The Bible Knowledge Commentary, p. 557.
Related Topics: Basics for Christians


c: text/html

text:
Uko wakura umwana ku kurya urutoki
Iyo umwana akunda kunyunya urtoki cyangwa se ababyeyi be bakaba baramumenyereje kumuha tetines, hari ingaruka bigir akuri uwo mwana ndetse zikaba zaba ingaruka z’igihe kirekire. Ni muri urwo rwego tugiye kureba zimwe mu ngaruka zigera ku mwanya ukunda kunyunya urutoki na tetines n’uburyo warinda umwana kugerwaho n’izo ngaruka.
Ingaruka zo kunyunya urutoki cyangwa se tetines ku mwana :
Ababyeyi bamwe bibaza niba bareka abana babo bakonka urutoki cyangwa se niba babaha tetines, icyo umwana yaba akoresha cyose kigira ingaruka uretse ko zimwe ziba zihariye nkaho cyane cyane kuzakura umwana ku konka urutoki biba byigoye kurusha kumukura kuri tetines.
Ibi byose kandi bigira ingaruka cyane iterwa n’umwanda kuko urutoki cyangwa se tetine bishobora kuba bidafite isuku ihagije bikaba byagira ingaruka ku mwana zizanywe no kurya imyanda.
Usibye ikibazo cy’imyanda umwana yakura mu kurya intoki na tetines hari ingaruku inakomeye cyane ku miterere y’amenyo n’ishinya by’umwana ukunda kunyunya urutoki cyangwa se akaba yaramenyerejwe guhabwa tetines ngo umurangaze atarira. Amenyo y’umwana ashobora kumera ataringaniye nkuko bisanzwe ukazabona ariho umwana agize impingikirane cyangwa se ishinya ye ikaba itareshya hamwe yabyimbye ahandi ari hinjiyemo imbere bigatuma n’amenyo ye atareshya
Indi ngaruka izanywa no kunyunya intok na tetines ni uburyo imikaya ikoreshwa igihe umuntu ahekenya cyangwa se ari kuvuga itangira gukora nabi, ukazasanga umwana ahekenya nabio igihe ari kurya ndetse no kuvuga bikaba byamugora.
Hejuru y’ibyo byose, iyo umwana atangiy ishuri akinyunya urutoki, usanga abandi bana bamuseka bikaba byamutera kumva atisanzuye mu bandi bana.
Uko wakura umwana ku kunyunya urutoki cyangwa se tetines
Iyo umwana amaze kuzuza umwaka aba ashobora kureka kunyunya urutoki cyangwa tetines gusa bisaba kwihangana kuko abana bose ntibabirekera rimwe dore ko biba ari akamenyero umwana afite kuko umwana atangira kunyunya urutoki akiri mu nda ya nyina.
Dore bimwe mu byafasha umwana :
Irinde kumugereranya n’abandi bana : Kumubwira ko kureka kunyunya urutoki cyangwa se tetines ari byiza, ntibivuze ko uzajya umuzererez aimbere y’abandi ngo umuhe urugero ku bandi bana bato kuri we batanyunya urutoki. Irinde kumuha ibihano n’ibindi byos ebyamubabaza ahubwo unmushimire igihe yamaze umwanya adatamiye urutoki
Jya umubwira ibibi byo kunyunya urutoki : Ushobora nko guhengera ari ku munsi mukuru w’amavuko ye, mu ijambo umubwira ukamubwira ko ubu yabaye umuntu mukuru kandi ko abantu bakuru batarya intoki.
Tangira kubimwangisha akiri muto : Ababyeyi bamwe bashyigikira ko abana babo barya intoki abandi bakabagurira tetines kugirango bibarangaze. Si byiz arero ko wamenyereza umwana guhita umugurira tetines cyangwa se ngo ujye uucomeka urutoki igihe ari kurira cyangwa se ashaka gusinzira kuko kubimukuraho biba buizakugora. Niba umwana ubona akunda kunyunya urutoki jya utangra umubuze hakiri kare abikore aziko ari ikosa bizatuma abicikaho vuba.
Jya ushaka ibintu bindi bimurangaza : Igihe umwana akunda kunyunya intoki mu rwego rwo kwirangaza, wajya umushakira ibindi bituma atihugiraho cyane. Mushakire ibikinisho bizajya bisaba ko akoresha amaboko yose.
Saba abantu uzi yezera cyane bamukubwirire ububi bwo kunyunya urutoki : Abana bagira abantu bizera ibyo bavuz ekandi bakabyibahiriza. Uwo muntu ashobor anko kuba ari mwarimu we, umuganga umukurikirana bamenyeranye, umuntu runaka wo mu muryango. Saba uwo muntu kuzajya amubuza kunyunya urutoki amubwire n’ibibi byabyo azarushaho kumva ko ibyo akora ataribyo.
Ibyo ni bimwe mu byo wamenya ku ngaruka zo kunyanya urutoki cyangwa se tetines ku mwana n’uburyo warinda uwmana izo ngaruka umufasha kureka kunyunya urutoki cyangwa se tetines.
Gracieuse Uwadata
Ibitekerezo byanyu
-
-
-
NANJYE MURAMFASHIJE CYANE UBU UWANJYE AGIZE AMEZI 11 ARIKO AKUNDA KUJYA HASI CYANE AKAMBABAMBA ARIKO AGAHITA AFATA RWA RUTOKI N’ITAKA NO MU KANWA NKABURA UKO NGIRA PE UBU NARUMIWE INZOKA HAFI AHO MBESE NUKURI NSHUTI NARUMIWE GUSA MURAKOZE
SINZI NIBA UBU HARI INAMA MWANGIRA NGO MBIKORE ABICIKEHO KUKO NTAKO NTA GIZE KUKO AFATA IGIKINISHO MUKABOKO KAMWE AKANDI MU KANWA PE NARUMIWE.
-
-
-
Muraho ! mwangira inama uko nafasha umwana w’umuhungu ufite imyaka 12 kureka kunyara kuburiri ? Akiri muto yatinze kubicikaho, yabikoraga rimwe na rimwe kuko twakomeje kumufasha kutanywa nijoro, tukamwibutsa kujya kuri toilette mbere yo kuryama no hagati mu ijoro tukamubyutsa kugeza afite nk’imyaka 9. Hanyuma yabicitseho burundu turabyibagirwa akajya acikwa rimwe na rimwe yibagiwe kujya kuri toilette mbere yo kuryama ariko ntibyari bikanganye rwose kuko yabikoraga nka rimwe mu mezi 3. Ageze muri P6 narabikurikiranye kugirango menye niba aziga secondaire aba ku ishuri cg ataha, turamureka akajya yigenzura wenyine, yanacikwa akamenya kubyuka kare akamesa amashuka na pinjama mbere yo kujya ku ishuri. Iyo myitwarire yatumye dufate icyemezo cyo kumureka ngo yige aba mu kigo. Ubu ari mu mashuri yisumbuye mu mwaka wambere, yiga aba ku ishuri natunguwe nuko animateur ampamagaye ansaba kuzana matelas ifunitse muri simirikwile bitabaye ibyo baramwirukana kuko anyara ku buriri buri munsi. Byanyobeye mungire inama uko namufasha kubireka burundu n’iba hari n’umuganga wamfasha mumundangire.

robotstxt: allowed

filter: keep


text:
Mugisha Thacien umwe mu rubyiruko waganiriye na Kigali Today yagize ati “akenshi hari igihe batubwira bati twishyire hamwe nk’urubyiruko tukabikora, ukazajya kubona biheze mu magambo ngo tuzabafasha tuzabafasha, nk’ubu twishyize hamwe baduhereza imipira ngo tujye gukina, imipira twarayiryamishije kubera kubura ibibuga.”
Kamana we agira ati “icyo kibazo cyo kirahari, iyo dushatse gukina hari abantu baba bafite nk’imirima batahinze, tukirohamo tugakina ubwo isaha n’isaha nawe yaza akatwirukana nyine bikagenda gutyo.”
Urubyiruko rugakomeza ruvuga ko kimwe mu byo runenga mu karere ka Nyabihu ari uburyo aka karere kadafite ibibuga n’icyo kacungiragaho kiri hafi y’akarere kikaba cyaribasiwe n’ibiza biracyangiza.
Urubyiruko rugasaba ko nibura akarere kakora uko gashoboye kagateza imbere imyidagaduro n’imikino gashakira urubyiruko ibibuga byatuma babasha gukina bakazamura impano zabo ntibakomeze kudindira.
Urubyiruko kandi runasaba Minisiteri y’umuco na Sport ko yagira icyo ifasha mu gukemura iki kibazo.
Ku ruhande rw’akarere ka Nyabihu Uwanzwenuwe Theoneste avuga ko iki kibazo cy’ibibuga gihari kandi kikaba ari ikibazo gikomeye.
Agira ati “Ni ikibazo dufite mu karere kose giterwa ahanini n’imiterere y’akarere, igice kimwe ni amakoro, ikindi ni imisozi, usanga kubona aho ushyira ikibuga ubwabyo bitoroshye. Usibye n’abana, n’abantu bakuru bakeneye aho kwidagadurira.”
Yakomeje agira ati “Buhoro buhoro uko tugenda tubyinjiramo dutekereza uburyo byakemurwamo,turabona bizajyenda bikemuka hagashakwa ibibuga ku buryo muri buri murenge nibura haboneka ikibuga cyo kwidagaduriramo.”
Ku birebana n’ikibuga cyahoze hafi y’akarere cyangijwe n’ibiza Mayor Uwanzwenuwe avuga ko hari uburyo burambye bwo gukemura iki kibazo, aho kuri we asanga ari ikibazo gikomereye akarere kubera cyangizwa n’amazi aturuka mu birunga.
Gusa ngo babivuganyeho n’inzego zishinzwe imicungire y’imihanda kuko amazi acyangiza anangiza n’umuhanda Musanze-Rubavu. Ngo batangaje ko ngo hari uburyo ayo mazi azafatwa akayoborwa atangije, akaba asanga kizaba kimwe mu bisubizo.


text:
Guhera ku wa wa 22-23/07/2016, Inama Isimbura (CD) yateraniye ku Biro bya Diyoseze ya Shyogwe aho ikorera mu Cyakabiri mu Mujyi wa Muhanga.
Ku murongo w’ibyigwa hari ingingo nkuru zikurikira:
- Ishyirwa mu bikorwa ry’imyanzuro y’inama nkuru z’itorero ziheruka;
- Raporo y’abayobozi b’amashami ya Diyoseze (departments);
- Kwerekana ku mugaragaro Manuel de Procedures ya Diyoseze;
- Gukaza ingamba mu gucunga neza umutungo wa Diyoseze;
- Umushinga wa Bank ihuriweho na EAR na EPR.
Imwe mu myanzuro mikuru yafatiwe muri iyi nama ni iyi ikurikira:
- Inama yishimiye uburyo imyanzuro yafatiwe mu nama z’itorero yagiye ishyirwa mu bikorwa isaba ko ibitaragezweho byakwihutishwa bigakorwa;
- Inama yashimye cyane intambwe imaze guterwa n’abakozi ba Diyoseze ya Shyogwe cyane cyane ku bijyanye n’uburyo batanga raporo zisobanutse;
- Inama yemeje ko Manuel de Procédures ya Diyoseze igezwa ku bakozi bose ba Diyoseze kandi ibiyikubiyemo bikubahirizwa ;
- Inama yashimangiye ko umutungo wa Diyoseze ugomba gukomeza gucungwa neza kandi hagira uteshuka ku nshingano ze akabibazwa hakurikijwe amategeko nta marangamutima;
- Inama yashimye igitekerezo cyo gushinga Bank ihuriweho na EAR na EPR kandi isaba ko uwo mushinga wamenyeshwa abantu bose.


text:
Hirya no hino mu Rwanda, hajya humvikana abaturage batunga intoki iyahoze ari EWSA, bavuga ko bangirijwe imyaka cyangwa ubutaka bwabo bwakoreshejwe mu gukwirakwiza amashanyarazi, ariko bakaba batarigeze bahabwa ingurane.
Ibi kandi byahamijwe n’Umugenzuzi Mukuru w’Imari ya Leta muri Raporo ye yo mu 2014/2015, aho yagaragaje ko hari abaturage baberewemo umwenda kandi w’igihe kirekire, ari na byo byatumye Abadepite bagize Komisiyo Ishinzwe gukurikirana ikoreshwa ry’imari n’umutungo wa Leta (PAC) basaba ibisobanuro ngo bamenye aho kwishyura bigeze.
Mu bisobanuro byatanzwe, Jean Bosco Mugiraneza, Umuyobozi wa REG, yavuze ko abaturage bari baberewemo umwenda mbere bageraga ku 16.000, bari bafitiwe amafaranga agera muri miliyari 4.6, ariko hasigaye bake bagera ku bihumbi 3200, bafitiwe umwenda ugera kuri miliyoni 760.
Emmanuel Kamanzi, Umuyobozi Mukuru w’Ikigo cy’Ingufu (EDCL) yavuze ko abo batarishyurwa hagiye hazamo imbogamizi nyinshi zirimo n’ibibazo by’amakimbirane mu miryango.
Ati “Akenshi twagiye tugira ibibazo byinshi bitandukanye, icya mbere hari ibibazo bituruka ku mibanire yo mu ngo, aho usanga umugore n’umugabo batumvikana ku bijyanye n’isambu, ku bijyanye na konti igomba kwishyurwaho, ugasanga ibyangiritse biri mu maboko y’umwana kandi ibipapuro by’ubutaka byanditse ku mazina ya Se.”
Yakomeje avuga ko hari n’aho basabaga konti zo kwishyurirwaho bamwe bagatanga izitari izabo, ati “Ahandi ugasanga kuko basabye konti zo kwishyurirwaho akazana iya mushiki we agashyiraho.”
Akomeza avuga ko ako kavuyo katabashije gukurwamo mbere y’igihe ngo n’abantu babikurikirane, kateje ibyo birarane, bituma abaturage benshi bavuga ko REG itabishyura.
Icyakora ngo n’abo batarishyura REG ntiyatereye agati mu ryinyo, ahubwo ikorana n’Ubuyobozi mu nzego z’ibanze ngo bakore ubukangurambaga, abaturage babashe gusobanukirwa, maze buzuze ibisabwa bishyurwe.
Kamanzi ati “Abasigaye ni bo bake, kandi twihaye nk’intego ko, abaturage badufashije n’ubuyobozi mu nzego z’ibanze bukadufasha, iki kibazo twakirangiza bitarenze Ugushyingo.”
Hari abaturage bahejeje REG na WASAC mu cyeragati…
N’ubwo hari abagomba kwishyurwa, hari n’ababereyemo REG na WASAC umwenda uremereye, ukaba ari umurage iyahoze ari EWSA yasigiye ibyo bigo byombi bigikomokamo.
Ubwo ibyo bigo byitabaga PAC kuwa 30 Nzeri, Abadepite mu gusuzuma aho REG igeze yishyuza amafaranga agera kuri miliyari 13 nk’umwenda w’igihe kirekire wari ufitwe n’abafatabuguzi batandukanye nk’uko byagaragajwe muri raporo y’umugenzuzi mukuru w’imari ya leta, basobanuriwe ko igice kinini cyawo cyamaze kwishyuzwa, asigaye nayo ngo harimo ayizewe kuzishyurwa nihashyirwamo ingufu, ariko ngo hari n’andi adafitiwe icyizere.
Ayo mafaranga atarishyuzwa asaga miliyari eshatu z’amanyarwanda, akaba akomoka ku muriro wakoreshejwe n’abantu ku giti cyabo, ibigo cyangwa inganda.
Bamwe muri abo bantu ngo bimuwe ku nyungu rusange, abandi bimuwe bakurwa mu manegeka, bityo bagenda hadafashwe ibimenyetso bishobora gutuma hamenyekana aho baherereye ngo bazakurikiranwe bishyuzwe.
Hari kandi umwenda ibigo ndetse n’inganda byari bibereyemo EWSA, ariko ubu bikaba byarasenyutse cyangwa byarasheshwe utabanje gukurwamo, bityo ubu bikaba bigoye kubona uwo wishyuza.
WASAC yirengera amakosa y’abo bakoreye mu ngata
Amakosa yagaragaye muri raporo y’Umugenzuzi Mukuru w’Imari ya Leta, akomoka mu yahoze ari EWSA yagabanyijwemo sosiyete ebyiri, REG na WASAC, ari na yo mpamvu Abadepite bari batumije abayobozi b’ibyo bigo byombi ariko ngo bazitabire hamwe n’abayoboraga icyo kigo cyari gishinzwe guteza imbere ingufu, amazi n’isukura ubu kitakibaho.
Mu gusaba ibisobanuro ku makosa ya WASAC hagasubiza Jean Bosco Mugiraneza uyobora REG, byatumye Umuyobozi wa PAC, Depite Nkusi Juvenal abaza impamvu icyo kigo hamwe na WASAC bari gusubiriza abo basimbuye, anabaza impamvu bo batiyiziye.
Mugiraneza yasubije ko batigeze bamenyesha abari abayobozi ba WASAC, kuko nta bubasha bari bakibafiteho, ku buryo bumvaga Inteko Ishinga Amategeko ari yo yagombaga kubitumiriza ubwayo.
Depite Nkusi yahise asobanura ko REG na WASAC ari bo bagombaga kubamenyesha kuko ari nabo bazi aho baherereye, ibyo byananirana banze kwitaba hakabona kwitabazwa ubundi buryo cyangwa izindi nzego.
Icyahoze ari Ikigo cy’Igihugu gishinzwe guteza imbere ingufu, amazi n’isukura (EWSA) cyashyizweho mu 2010, ariko Inama y’Abaminisitiri yo kuwa 23/10/2013 yemeje ko kigabanywamo amasosiyete abiri arimo imwe ishinzwe ingufu, REG n’indi ishinzwe amazi n’isukura, WASAC, akaba agomba gukora nk’amasosiyete y’ubucuruzi hagamijwe kunoza imikorere.
REG na yo yagabanyijwemo ibigo bibiri, birimo igishinzwe guteza imbere ingufu (Energy Development Corporation Limited/EDCL) n’igishinzwe gutunganya amashanyarazi (Energy Utility Corporation/EUCL).


text:
Kuri uyu wa gatatu tariki ya 05/07/2017, mu cumba mberabyombi cy’urwunge rw’amashuli rwitiriwe Mutagatifu Aloyizi rw’I Rwamagana habereye Amasengesho yo gusabira igihugu azwi nka Rwanda Shima Imana yahuje amadini n’amatorero akorera I Rwamagana. Aya masengesho akaba yibanze ahanini ku kuzirikana ibyiza Imana yafashije abanyarwanda kugeraho muri iki gihe cy’imyaka 23.
Abanyamadini n’amatorero akorera I Rwamagana bagiye bigisha ijambo ry’Imana ndetse banasenga, bashimangiye ko bimwe mu bintu by’ibanze bashimira Imana ari amahoro abanyarwanda bafite ndetse n’intambwe u Rwanda rumaze gutera mu majyambere.
Umuyobozi w’akarere ka Rwamagana Mbonyumuvunyi Radjab yemeza ko intambwe igihugu kimaze gutera ari ndende kandi ari iyo Gushimira Imana kuko ngo mbere u Rwanda rwari ruzwi nk’igihugu cy’abacanyi naho ubu abantu bose bakaba baza kukigiraho imiyoborere myiza, iterambere isuku n’ibindi byinshi. Meya Mbonyumuvunyi yanasabye abanyamadini n’amatorero kudasengera ahantu hatabugenewe nko mu buvumo n’ahandi hashobora kubateza ibibazo, ahubwo bagasengera mu nsengero n’imisigiti byabugenewe. Yabasabye kandi kwirinda abahanuzi b’inzaduka babahanurira ibinyoma bigamije kubabuza umudendezo wabo no gukomeza kwiteza imbere, bityo bakabamaganira kure


text:
Hari abantu bakora akazi gatuma bicara umwanya munini ariko ugasanga babikora mu mujyo umwe, mu gihe hari n’abandi bicara rimwe na rimwe ariko ugasanga uburyo bicara ntibujya buhinduka.
Urubuga rwa ‘Cosmopolitan’ dukesha iyi nkuru rwatangaje ko imyicarire yose ifite icyo isobanuye bitewe n’uyikora.
Gusobekeranya amaguru igice cyo hasi: Abantu bicaye basobekeranyije amaguru baba bafite umutima ufungutse kandi ntibatinda ku bintu. Usanga bakunda kugirwa inama kandi ntibarwanya ibitekerezo by’abandi.
Kwicara ubumbye amaguru: Ni abantu bakunda kubahiriza igihe bakazirana n’umuntu wica gahunda, bagira amarangamutima cyane kandi bakemera kwitangira abandi.
Kwicara ubumbye amaguru wahuje udutsintsino: Aba bantu ntibakunda guhubuka mu byo bakora ndetse no mu byemezo bafata kandi bagaharanira impinduka.
Kubumba amaguru ugasa n’uwihengetse: Aba ni abantu bakunda kwishyira mu mutuzo, ntibakunda gukora ibintu huti huti.
Kwicara upfukamishije udutsintsino: Kwicara muri ubu buryo biragoye bikaba bigaragaza umuntu wihebye wumva ko ntacyo amaze.
Kugereka akaguru ku kandi: Umuntu wicara muri ubu buryo bigaragaza ko yifitiye icyizere kandi akora udushya dutuma amenyekana. Aba bantu usanga bagira urukundo kandi bagakunda kwishimisha.
Abahanga mu gusobanura ibimenyetso by’umubiri bavuga ko icyo umuntu akora nko kwitangira itama, kwimyoza buri kanya, guhumbaguza ndetse n’ibindi bigira igisobanuro kijyanye n’uwo umuntu ari we.


text:
Bavandimwe, mureke tuzirikane ibi: Luka 1, 28: " Ndakuramutsa uwuzuye ubutoneshwe , Nyagasani ari kumwe nawe; wahawe umugisha mubagore bose." Ese hari undi muntu wigeze abwirwa ibintu nk'ibi ra? Biratangaje uburyo mwibwira ngo musoma izo za bibiliya zanyu! Imana ibafashe. Cana: " Nta divayi bafite".......>>>>> "Icyo abategeka cyose mugikore" Bikira Mariya adusabira ku Mwana we divayi ya roho iyo tumwiyambaje. Ku musaraba: " Dore Nyoko"......., " dore umwana wawe" Bikira Mariya ni umubyeyi wacu, ni Mama, twamurazwe na Yezu mu nsi y'umusaraba. Biratangaje kuba wiyita uwa Kristu hanyuma ukihakana ubwo bubyeyi! Pentecost: Mariya yari ari munzu igihe Roho Mutagatifu amanukiye ku ntumwa ( Acts 1: 14). Mariya ni umubyeyi wa Kiliziya; aha turamubona mu itangizwa rya Kiliziya nawe yari kumwe n'intumwa igihe Roho Mutagatifu azimanukiyeho zigatangira kwamamaza inkuru nziza zishize amanga
Udusabire Mubyeyi - 4/10/2017 saa 18:41


text:
Menya bimwe mu bigwi by’uwari Musenyeri wa Diyosezi ya cyangugu Bimenyimana witabye Imana
Inkuru y’incamugongo y’urupfu rwa Musenyeri Bimenyimana Jean Damascène wari Umushumba wa Diyosezi ya Cyangungu, ni inkuru yamenyekanye ku mugoroba wo kuri iki Cyumweru tariki ya 11 Werurwe 2018.
Umuryango mugari wa Kiliziya Gatolika ndetse n’abandi Banyarwanda batandukanye bababajwe bikomeye n’uru rupfu.
Mgr Bimenyimana yashizemo umwuka ku mugoroba wo kuri uyu wa 11 Werurwe ubwo yari akigezwa i Kigali avuye i Nairobi aho yari arwariye, aho hafashwe icyemezo cyo kumugarura kuko uburwayi bwe byabonekaga ko butazakira.
IGIHE yaganiriye n’Abasenyeri batandukanye ari ababanye ndetse n’abakoranye na nyakwigendera, bavuga ibigwi byamuranze kuva yaba umupadiri kugeza igihe atabarutse.
Mgr Hakizimana Célestin wa Diyosezi ya Gikongoro
Mgr Hakizimana avuga ko yamenye uburwayi bwa Mgr Bimenyimana, aho mu bihe bitandukanye yamusuye inshuro eshatu na cyane ko diyosezi zabo zari zituranye. Avuga ko nubwo byabonekaga ko arwaye cyane, bitamucaga intege ahubwo ngo yari afite icyizere cyo kuzakira.
Yagize ati “Mu burwayi bwe nagiyeyo gatatu kumusura, nganira na we ubona afite imbaraga nke ariko afite icyizere ko azakira, akumva ko azakizwa n’igitangaza cy’Imana. Ukabona nta kwiheba afite, ntibyamuca intege akomeza kwivuza.”
Avuga ko yabanje kwivuriza i Rusizi, biza kwanga ajyanwa i Kigali mu Bitaro byitiriwe Umwami Faisal ariko biba iby’ubusa bamujyana i Nairobi.
Musenyeri Hakizimana Celestin wa Diyosezi ya Gikongoro
Yakomeje avuga ko uretse ubwo burwayi bwe ngo yari umuntu ugira umuhate cyane muri byose kandi no mu tuntu duciye bugufi ngo yabishyiragamo ingufu nyinshi cyane, aho wasangaga ibintu umuntu yamushinze ngo abikora neza kuva ku ntangiriro kugera ku iherezo.
Avuga ko bwa mbere amumenya yari umucungamutungo (econome) wa Seminari Nkuru ya Kabgayi.
Ati “Mumenya duhura mu nama z’amafaranga, twiga ingengo z’imari z’amaseminari, ukabona ari umuntu ucunga ibintu nk’ibye kandi ashaka ko byose bijya ku mugaragaro. Aho abereye musenyeri twagiye dukorana cyane kuko nabaye umunyamabanga w’abasenyeri, akaza mu ma komisiyo tugakorana, na biriya byo kuvugurura uko bacunga umutungo wa paruwasi twarakoranye cyane.”
Avuga ko atari afite abapadiri benshi ariko ngo bagiye biyongera ku buryo diyosezi ya Cyangugu iri mu zifite abapadiri benshi. Ngo ni na we watangiye ibintu byo kuvugurura imicungire y’umutungo wa za paruwasi muri diyosezi yayoboraga, aho kugeza ubu izindi diyosezi zimwigiraho.
Uyu mushumba avuga ko Mgr Bimenyimana asize icyuho gikomeye ariko bakaba bizera ko azasabira diyosezi yayoboraga kugira ngo ikomeze gutera imbere.
Yagize ati “Twemera ko iyo umuntu apfuye atuvuganira mu ijuru, azi rero diyosezi uko yayisize, azi ibibazo ifite azagenda atakambe ku buryo n’uzamusimbura Imana yamuha impano nk’ize cyangwa zajya kwegera ize cyangwa bagahitamo abandi bantu bazamufasha kugira ngo icyuho cyo kugaragara cyane.”
Mgr Harorimana Vincent wa Diyosezi ya Ruhengeri
Mgr Harorimana uvuga ko yakurikiranye bya hafi uburwayi bwa nyakwigendera, akaza no kumusura aho yari arwariye muri Kenya.
Yagize ati “Ni umuntu witangiye kiliziya, yabaye intwari, waranzwe no kwihangana mu burwayi bwe bukomeye yagize, ni uko rero namubabwira nk’umuntu umuzi. Kandi twakoranye kuva kera nk’umuvandimwe n’umubyeyi kandi namugishaga inama muri byinshi.
Avuga ko azi nyakwigendera mu myaka 38 ishize igihe yabaga ku Nyundo ari umupadiri. Icyo gihe Mgr Harorimana we ngo yigaga mu iseminari nkuru. Aho ku Nyundo ngo Mgr Bimenyimana yari mu bapadiri bato, aho ngo yabuhawe afite imyaka 27 gusa. Nubwo yari muto ngo yakoranaga ubwitange ntagereranywa.
Yagize ati “Bamufataga nk’umupadiri muto ariko ufite rwose umurongo, w’umukozi, yari ashinzwe ibintu bya ‘economat’ ugasanga abijyamo rwose, bavuga ngo paruwasi ifite ubworozi aha n’aha agafata inzira akagenda, akababwira ati nabonye inka zimeze zitya amatungo ameze atya.”
Avuga ko yibuka ko ku Nyundo hari umupadiri w’umusaza witwa Musa wakundaga guha abapadiri babana utuzina tw’utubyiniriro akaba yaritaga Mgr Bimenyimana izina rya ‘Sympatique Vicaire’. Bishatse kuvuga padiri wungirije mwiza uhimbaje.
Ngo yanamumenye mu 1987 yigisha mu Iseminari nto ya Nyundo yigishayo. Icyo gihe Mgr Harorimana we yigaga mu Iseminari Nkuru yiga i Nyakibanda, aho ngo babonaga mu biruhuko.
Mgr Nzakamwita Servilien wa Diyosezi ya Byumba
Mgr Nzakamwita avuga ko nyakwigendera Mgr Bimenyimana yari umuntu mwiza, akaba apfuye akiri muto ndetse ngo akaba yatunganyaga neza imirimo yari ashinzwe.
Yagize ati “Imirimo ye yayikoraga neza cyane. Iyo mirimo ni iyo kuyobora diyosezi mu buryo bwose, yari amaze gushinga amaparuwasi menshi agendeye ku yo yasanze, ni we mwepisikopi wa kabiri kuva aho diyosezi ye ishingiwe muri 1981.
Ngo no mu Nama y’Abepiskopi hari imirimo yakoraga, aho yari ashinzwe Seminari Nkuru, yari kandi ashinzwe komisiyo ireba ikenura bushyo mu bana kuva batangiye ishuri kugera ku myaka 15.
Avuga ko yamumenye akiri n’umuseminari kugeza aho aherewe ubupadiri, aba umurezi mu Iseminari Nkuru i Kabgayi mu cyiciro cya Filosofiya,aza kuba n’umurezi i Nyakibanda mu cyiciro cya Tewolojiya, aho bamukuye bamugira umwepiskopi.
Mgr Nzakamwita ashimangira ko ari igihombo gikomeye kubura Umushumba nka Mgr Bimenyimana.
Ati “Igihombo cy’umuntu utabarutse ni kimwe, ubwo turamubuze, aho yari ari habaye icyuho, ubu bagiye gutangira bashake undi uzamusimbura, igihombo cyo kirahari ariko ni igihombo cy’umuntu wese witabye Imana, yaba mu muryango we, yaba mu mirimo nk’iyo ngiyo, n’Igihugu muri rusange ariko rero ni ko bimeze iyo umuntu yitabye Imana bashaka undi umusimbura.”
Mgr Mbonyintege Smaragde wa Diyosezi ya Kabgayi
Mgr Mbonyintege mu magambo make yagize ati “Yakoze umurimo we neza, atashye kubera uburwayi, umurage rero ni uwa Kiliziya twese dusangiye. Yari azi kwitanga no kwitangira abakiristu be, yashinze na paruwasi nyinshi, ibyo rero nkasanga ari ikintu twamushimira cyane cyane yakoranaga neza na bagenzi be. Ibyo turabyishimira cyane, ahasigaye turamwifuriza iruhuko ridashira.”
Mgr Mwumvaneza Anaclet wa Diyosezi ya Nyundo
“Icyo nakubwira yari umukiristu ukunda umurimo we wa gishumba, yari umuntu ugira umuhate mu kazi, yitangiraga diyosezi ye atizigamye kandi yari umuntu ukunda isengesho. Kuba asize icyuho birumvikana.”
Mgr Kambanda Antoine wa Diyosezi ya Kibungo
“Muzi kera ari umupadiri wa Diyosezi ya Nyundo mbere ya 1994, hanyuma twaje kongera guhura no gukorana ari umwepiskopi, nyobora seminari y’i Kabgayi n’iy’i Nyakibanda kuko yari ahafite abaseminari hanyuma rero twongera gukorana aho nanjye mbereye umwepiskopi.
Ni inkuru ibabaje kuko yari umwepiskopi ukiri mu kigero cyo gukora kandi witangiraga ubutumwa cyane. Diyosezi ya Cyangugu yari amaze kuyiteza imbere mu buryo bunyuranye mu iyogezabutumwa no mu iterambere. No mu rwego rw’Inama y’Abepiskopi yari ashinzwe cyane cyane kwamamaza iyogezwabutumwa n’imirimo yo gushaka uburyo ryakwamamazwa mu nzego zose cyane cyane mu bana no muba layiki, yari ashinzwe n’amaseminari, akanama k’abepiskopi gashinzwe gutegura abaseminari, abapadiri b’ejo ku buryo rero kiliziya itakaje umuntu wari uyifatiye runini.
Yari umuntu w’umukozi cyane no mu burwayi bwe wabonaga akomeza kwihangana uko bishoboka byose kugira ngo ibyo ashinzwe hatagira igipfa.”


text:
Kuwa 07th Nzeri 2014 ijambo ry’Uwiteka ryaje kumuhanuzi Majeshi Leon.
Kuwa 07th Nzeri 2014 ijambo ry’Uwiteka ryaje kumuhanuzi Majeshi Leon,riramubwira riti : Dore nd’Uwiteka Imana yawe,ngiye kuguha umurimo mushya wokulinda ubwoko bwanjye!Uyu mulimo nguhaye uzamenyeraho ko,nd’Uwiteka Imana ya Israel Imana yawe.
Kuwa 07th Nzeri 2014 ijambo ry’Uwiteka ryaje kumuhanuzi Majeshi Leon,riramubwira riti : Dore nd’Uwiteka Imana yawe,ngiye kuguha umurimo mushya wokulinda ubwoko bwanjye!Uyu mulimo nguhaye uzamenyeraho ko,nd’Uwiteka Imana ya Israel Imana yawe.
Aho niho nzazamura izina ryawe maze icyo gihe ntabwo abagucishigamo amaso bazongera kugucishimo amaso ukundi uko niko Uwiteka avuga.Dore abaguhigaga bose ntuzongera kubabona ukundi kuko nzatuma batongera kuguhiga uko niko Uwiteka avuze!.
Kuwa 10th Nzeri 2014,Njyanwa mu iyerekwa,nerekwa ndi mu ishyamba riherereye hafi y’umiurwa,mbona umuhanuzi mukuru agenda ahanura ku nkengero z’umurwa wasaga na gakondo yanjye.Dore amagambo yagendaga avuga,UWITEKA ARAKOMEYE KANDI ATEYE UBWOBA,DORE AGIYE GUKORA IBITANGAZA MU BATUYE ISI KUGIRANGO BAMENYE KO,ARIWE MANA.DORE AGIYE GUKORA IBITANGAZA NK’IBYO YAKOREYE MU EGPTY UBWO YACYURAGA UBWOKO BWE.Nkimara kumva iryo jwi ryahoreraga nk’ikondera yasaga nkaho ar’impanda yatabarizaga Uwiteka imenyesha abakiranutsi ibigiye kubaho mu isi yabazima.
Nerekwa abadaimoni bo muri gakondo yo mu rwagasabo baturutse muburasira zuba bahunga ngo kuko imirindi y’Uwiteka yabamanukiye,mbona abadaimoni umukuru w’igihugu kagame Paul akoresha bafashe inzira igana kugisenyi berekeza kumupaka wa Goma kugirango bahungire muri Congo.
Mbona umusore waruyoboye abo bazimu abaha icyerekezo mbona banyujijwe mukayira gatoya,bituma abadaimoni (2) bishyira hamwe bagahinduka umudaimoni umwe (1) kugirango babashe gukwirwa muri ako kayira.
Mu gihe nitegerezaga cyane ibirimo kuba,numva amajwi yabakiranutsi bakora umurimo w’Imana barimo abavuga butumwa nabandi bahanuzi nabo bahanura nijwi rirenga kuko bari kure yanjye nka metero 600 z’ubure bure maze nabo numva bavunga ngo:Uwiteka Imana yacu agiye gukora ibikomeye nk’ibyo yakoreye mu gihugu cya EGPTY ngo kugirango amenyekana ko ,ar’Uwiteka Imana.Kuko icyatumye yimenyekanisha kwari ukugirango abantu bose bamenye ko,uwiteka ariwe Mana waremye ijuru n’isi.
Ayo magambo yateye ubwoba cyane abadaimoni bo mu Rwagasabo bituma bahunga igihugu cy’Urwanda,ubwo mpita menyako,igihe cy’Uwiteka kigeze ngo yiheshe icyubahiro,ngo arashaka ko,urubyiruko rw’icyi kinyejana nabo bamenya ko,mu ijuru har’Imana.


text:
Siporo zo guterura zizwi nka ‘body building’ ziri mu ngeri zitandukanye hari ukubaka igituza, amaboko, amaguru, ijosi, intugu inda n’ahandi hose hari imikaya.
Nubwo bimeze bityo hari abashaka kubaka ibice byabo by’umubiri bagahura n’inzitizi z’uko batabona impinduka bifuzaga nyamara bahora muri gym.
Mu kiganiro IGIHE yagiranye n’inzobere muri siporo zo guterura, Niyomwungeri Francis akaba ari na we washinze gym ya BeFit, yatangaje aho siporo zo kubaka umubiri zitandukaniye n’izisanzwe, ndetse anavuga no ku makosa ajya abamo abantu bakiyangiza maze ntibagere ku mpinduka bifuzaga kubona .
Ati “Aho siporo zo guterura zitandukaniye na siporo zisanzwe ni uko mu guterura umuntu aba afite igice runaka ashaka kwibandaho ngo cyubakike mu buryo bugaragarira amaso,bishoboka ko yaba ari amaboko, agatuza, umugongo ijosi, intugu n’ahandi , mu gihe siporo zindi zisanzwe usanga zikorwa hagamijwe kubaka umubiri wose nta yindi ntumbero.”
Impamvu zituma hari abatabyimba kandi baterura buri munsi
Niyomwungeri avuga ko kugira ngo imikaya ikure umuntu ushaka kubaka umubiri we hari ibyo yirinda.
Yagize ati “Inzoga ni umwanzi w’imikaya, zica intege, iyo waraye unyweye nta ngufu uba ufite zo kujya muri gym. Ikindi ni uko inzoga zimwe zibyibushya zigatuma uzinywa agira ibicece mu gihe gito.”
Avuga ko iyo umuntu yasinze atabasha gusinzira, imikaya ye ikaba ikanuye amaso mu gihe ikura ari uko umuntu asinziriye.
Yakomeje agira ati” Uko abantu bakora siporo nyinshi bagenda bava ku nzoga batabizi, siporo ni yo ibaryohera, umubiri ugeraho aho inzoga ukazanga kuko zigeraho zikanabatera iseseme.”
Ikindi yavuze abantu baba bagomba kwitaho ni ikiruhuko gihagije kuko imikaya ikura ari uko umuntu asinziriye mbese yaruhutse neza. Nibura kandi ngo umuntu aba kwiriye kujya muri gym gatatu mu cyumweru kugira ngo ya mikaya ibone umwanya wo gukura neza no kuruhuka.
Ati “Burya imikaya ikura ari uko umuntu asinziriye ntabwo ikurira muri gym kuko ikura ari uko umuntu aruhutse. Iyo rero iyo mikaya uyihoza muri gym ntabwo ikura iba ishaka ngo uyihe igihe cyo kuruhuka.”
Yanavuze ko kureka inyama zitukura, ibiribwa birimo isukari nyinshi ndetse no guhindagura amasaha yo gufata amafunguro na byo abantu baba bagomba kubyitaho.
Inenge zigera ku bubaka umubiri wabo bakarenza urugero
Burya ngo abubaka umubiri, imikaya yabo ikabyimba cyane bananirwa kwishima mu mugongo, hari ubwo badashobora kunama ngo batore ikintu kiri hasi n’utundi tuntu tubasaba kunama.
Hari nubwo imikaya ibyimba bikaba byabaviramo indwara z’umutima kuko biba byarageze ku rwego byafatwa nk’umubyibuho ukabije kuri bo.
Niyomwungeri Francis avuga ko iyo ugiye mu byo kubaka umubiri bisaba ko ari ibintu uzajya uhora ukora kuko bitabaye ibyo usubira uko wari umeze.
Impungenge ku bitera inshinge ngo bagire umubiri wubakitse
Uyu mugabo agira inama abashaka kubaka umubiri wabo kwirinda gukoresha imiti ya kizungu kuko ibagiraho ingaruka.
Ati “ Hari abantu baba bashaka impinduka mu gihe gito batazikoreye cyangwa se zitabavunnye ugasanga bahisemo kwitera inshinge ngo bazane ya mikaya ibagaragaza ko bubakitse. Gusa bigira ingaruka, ntabwo biramba. Iyo imiti yatumaga imikaya ibyimba ishize mu mubiri basubira uko bari bameze ndetse bakaba bagira n’ibindi bibazo.”
Ingaruka zo guterura nabi
Abantu baterura mu buryo bwa gakondo bituma bakura nabi, bibatera uhengama, kwangiza zimwe mu ngingo ndetse kubagorora bikaba bigoye.
“ Inama twagira abantu ni ukugana gym haba hari abatoza babyize, bakabasha kubasobanurira no kubafasha mu buryo bwiza bwo guterura kuko iyo baje nyuma baramaze kwiyangiza biratugora.”
Amafoto: Mahoro Luqman